Penyeludup petrol bertempiaran lari
Oleh KOSMO!

19 September 2020, 3:24 pm
Oleh YATIMIN ABDULLAH
TUMPAT – Sekumpulan penyeludup yang sedang leka memindahkan minyak petrol dari sebuah kereta ke dalam tong bertempiaran lari selepas menyedari kehadiran anggota Pasukan Gerakan Am (PGA) Batalion 7 di sebuah stor berhampiran pangkalan haram Bahaman, Kampung Simpangan di sini semalam.
Dalam serbuan pukul 9.30 malam itu, kumpulan penyeludup berkenaan turut bertindak melarikan diri dengan membawa beberapa buah tong yang disyaki mengandungi minyak petrol.
Pegawai Pemerintah PGA Batalion 7 Superintanden Azhari Nusi berkata, sewaktu tiba di lokasi itu, pihaknya mendapati pintu stor berhampiran pangkalan haram itu telah terbuka.
Menurutnya, anggota PGA kemudian telah ternampak sekumpulan lelaki sedang memindahkan minyak dari sebuah kereta jenis Proton Iswara ke dalam tong dengan menggunakan pam khas.
“Menyedari kehadiran anggota PGA kumpulan lelaki itu terus bertindak melarikan diri dengan membawa bersama beberapa buah tong di syaki mengandungi minyak petrol.

“Pemeriksaan lanjut di dalam bonet belakang kenderaan itu telah menemui tangki yang telah di ubah suai. Kita turut menemui beberapa buah tong plastik kosong berwarna biru bersama satu alat penimbang,” katanya.
Menurut Azhari, siasatan awal mendapati pemilik kenderaan tersebut di percayai telah mengisi minyak petrol di sekitar Pengkalan Kubor bertujuan untuk memindahkan dan menyeludup bahan api itu ke negara jiran.
“Nilai keseluruhan rampasan termasuk kenderaan, tong dan alat penimpang dianggarkan berjumlah RM6,830,” ujarnya.
“Semua barangan rampasan telah dibawa ke Balai Polis Simpangan untuk siasatan lanjut,” katanya.


KL waspada ancaman Pulau Pinang
Oleh MUHAMMAD ZUHAILY BADLISHAH

19 September 2020, 3:05 pm
TONGGAK berpengalaman Kuala Lumpur, Muhammad Shukor Adan menggesa rakan-rakan sepasukannya supaya tidak meletakkan diri dalam tekanan supaya dapat mengelak daripada kekalahan kepada Pulau Pinang pada aksi Liga Premier malam ini.
Bekas pemain kebangsaan itu berpendapat, satu mata di Stadium Bandaraya sudah cukup buat The Hawks bagi memastikan saingan merebut kejuaraan Liga Premier terus terbuka buat mereka.
“Kami mesti membawa pulang sekurang-kurangnya satu mata daripada perlawanan di sana. Berdasarkan prestasi semasa Pulau Pinang, ia bukan sesuatu yang mudah buat kami untuk perlawanan ini.
“Kekuatan Pulau Pinang terletak kepada tonggak importnya yang pernah bermain pada Liga Super sebelum ini. Jadi, apabila beraksi dalam saingan Liga Premier, mereka tidak berdepan masalah untuk bermain dengan baik.
“Pemain-pemain tempatan Pulau Pinang juga berkualiti dan berpengalaman, ia menjadikan mereka sebuah pasukan yang wajar dihormati. Jadi, kami sama sekali tidak boleh memandang rendah kemampuan mereka,” katanya.
Skuad kendalian Muhammad Nidzham Adzha Yusoff itu ketika ini menduduki tangga kedua Liga Premier menerusi kutipan 17 mata, sama dengan Pulau Pinang yang kini mendahului carta liga.

Pertembungan Kuala Lumpur dan Pulau Pinang diibaratkan seperti buku bertemu ruas kerana kedua-dua pasukan masih belum tewas daripada tujuh perlawanan setakat ini. – K! ONLINE


Nelayan jatuh sungai ditemui lemas
Oleh KOSMO!

19 September 2020, 3:34 pm
Oleh SHAMSUL KAMAL AMARUDIN
LUMUT – Seorang nelayan yang dilaporkan hilang selepas terjatuh ke dalam Sungai Dinding ketika sedang menarik pukat malam tadi ditemui lemas pagi tadi.
Mangsa, Azrin Hamidun yang berusia 30-an itu dilaporkan terjatuh di perairan Kota Siam di Sungai Dinding, Segari dekat sini kira-kira pukul 8 malam tadi dan ditemui kira-kira empat kilometer dari lokasi dilaporkan hilang kira-kira pukul 8.10 pagi ini.
Ketua Polis Daerah Manjung, Asisten Komisioner Nor Omar Sappi berkata, Bilik Gerakan Ibu Pejabat Polis Daerah (IPD) Manjung menerima panggilan orang awam yang memberitahu seorang lelaki jatuh ke dalam sungai ketika sedang menarik bubu naga di perairan tersebut.
“Berikutan itu, pihak polis telah melancarkan usaha mencari dan menyelamat (SAR) bersama pihak Bomba dan Penyelamat di Jeti Kampung Telaga Nenas.
“Mayat mangsa dijumpai terapung oleh nelayan di Sungai Dinding pada pukul 8.10 pagi dan terus dibawa ke jeti tersebut,” katanya.

Katanya, mayat telah dibawa ke Unit Forensik Hospital Seri Manjung untuk dibedah siasat bagi mengetahui punca kematian.
Beliau berkata, setakat ini kes itu diklasifikasikan sebagai kematian mengejut.
Untuk rekod, penggunaan bubu naga bagi tangkapan ikan adalah diharamkan di negara ini.
Sementara itu, jurucakap Jabatan Bomba dan Penyelamat negeri, berkata seramai 12 anggota Balai Bomba dan Penyelamat Ayer Tawar, tujuh anggota polis dan empat anggota Agensi Penguatkuasaan Maritim Malaysia (APMM) serta nelayan tempatan terlibat dalam operasi SAR mangsa.
Katanya, masing-masing sebuah bot bomba dan Maritim terbabit dalam operasi itu yang kemudian ditamatkan pada pukul 10 pagi selepas mangsa berjaya ditemui kira-kira dua jam sebelum itu. – K! ONLINE.


Raja Afiq kahwin anggota polis
Oleh ARINA CHE AZLAN

19 September 2020, 3:15 pm
SHAH ALAM- Pelakon Raja Afiq, 26, sah bergelar suami kepada anggota polis, Fairuzziha Hazwany Mohamad Yusoff, 31, atau Soffwany dengan sekali lafaz dalam sebuah majlis tertutup di Masjid Diraja Tengku Ampuan Jemaah, Bukit Jelutong di sini pada pukul 9 pagi tadi.
Raja Afiq atau nama sebenarnya, Raja Muhammad Afiq Raja Razali menyerahkan mas kahwin RM1, 101 bersama wang hantaran RM15,000 kepada pengantin perempuan.
Pasangan yang bertunang pada Mac lalu itu dinikahkan oleh bapa Soffwany, Muhammad Yusoff Lebai Hamzah dengan disaksikan oleh 18 tetamu yang hadir.
“Alhamdulillah semuanya berjalan lancar dan kami pun sudah sah bergelar suami isteri walaupun majlis berjalan dalam suasana sederhana.
“Majlis pernikahan ini dibuat secara tertutup kerana mahu mematuhi prosedur operasi standard. Insya-Allah, majlis persandingan akan dibuat pada Januari tahun hadapan untuk rakan-rakan dan keluarga,”katanya kepada Kosmo!.
Menurut pelakon Sayangku Kapten Mukhriz itu, majlis pernikahan mereka sepatutnya dilangsungkan pada Ogos lalu namun terpaksa ditangguh berikutan Perintah Kawalan Pergerakan Pemulihan yang masih lagi berkuatkuasa.

Terdahulu, Soffwany yang bertugas dalam Pasukan Gerakan Polis Diraja Malaysia pernah tular pada tahun 2016 menerusi video nyanyiannya di laman sosial dan kini merupakan artis naungan SRC Records. – K! ONLINE


Pengedar daun dan air ketum, ubat batuk dicekup
Oleh KOSMO!

19 September 2020, 3:47 pm
Oleh YATIMIN ABDULLAH
RANTAU PANJANG – Pasukan Gerakan Am (PGA) Batalion 7 menahan tiga lelaki pengedar air, daum ketum dan ubat batuk dalam serbuan disebuah rumah di Kampung To’ Deh disini awal pagi tadi.
Dalam serbuan pukul 3 pagi itu, PGA Batalion 7 turut merampas ubat batuk, air dan daun ketum yang dianggarkan berjumlah RM965.
Pegawai Pemerintah PGA Batalion 7, Superintendan Azhari Nusi berkata, siasatan awal mendapati ketiga-tiga suspek berusia antara 21 hingga 34 tahun itu dipercayai sudah lama menjalankan aktiviti tersebut di sekitar Rantau Panjang.
Menurutnya, hasil saringan air kencing yang telah dijalankan mendapati dua daripada mereka positif dadah jenis methamphetamine.
“Bertindak atas maklumat, sepasukan anggota PGA Batalion 7 telah membuat serbuan ke atas sebuah rumah di Kampung To’ Deh dan berjaya menahan tiga lelaki yang tidak bekerja.

“Hasil pemeriksaan lanjut di dalam rumah tersebut telah menjumpai barang-barang terlarang seperti daun, air ketum serta dan batuk,” katanya.
Azhari memberitahu, kesemua suspek yang dicekup itu telah dibawa ke Ibu Pejabat Polis Daerah (IPD) Pasir Mas untuk tindakan dan siasatan lanjut.
Katanya, kes tersebut disiasat bawah Seksyen 12 (2) Akta Dadah Berbahaya (ADB) 1952 dan Seksyen 30 (3) Akta Racun 1952. – K! ONLINE.


MB Kedah negatif Covid-19
Oleh NORLIDA AKMAR IDROS

19 September 2020, 3:37 pm
ALOR SETAR – Menteri Besar Kedah, Muhammad Sanusi Md. Nor dan tiga Exco kerajaan negeri Kedah yang menjalani ujian saringan Covid-19 di Wisma Darul Aman di sini semalam disahkan negatif wabak itu.
Tiga Exco kerajaan negeri itu ialah Datuk Dr. Mohd. Hayati Othman, Datuk Mohd. Najmi Ahmad dan Romani Wan Salim.
Pejabat Menteri Besar Kedah dalam satu kenyataan memberitahu, keputusan ujian saringan Covid-19 itu disahkan oleh Pengarah Kesihatan Kedah, Dr. Mohd. Fikri Ujang.
“Ujian saringan yang turut dilakukan ke atas seramai 52 lagi individu melibatkan pegawai Pejabat Menteri Besar Kedah dan sebilangan pimpinan Pas negeri juga negatif,” katanya.
Kata kenyataan itu, kesemua yang disaring hadir pada program penyerahan sumbangan Pas Kedah kepada Pusat Kawalan Operasi Bencana Daerah Kota Setar di Wisma Darul Aman.
“Sebagai langkah penjagaan diri, Dr. Mohd Fikri mengingatkan semua individu termasuk yang tinggal di luar kawasan Perintah Kawalan Pergerakan Diperketatkan (PKPD) Secara Pentadbiran untuk terus mematuhi prosedur operasi standard (SOP),” ujarnya.

Kosmo! Online semalam melaporkan Menteri Besar Kedah merupakan antara 56 individu yang melakukan ujian saringan Covid-19 di Wisma Darul Aman di sini kelmarin.
Ujian saringan dilakukan sebagai langkah berjaga-jaga berikutan kehadiran seorang individu disahkan positif pada program yang dihadiri Muhammad Sanusi di Wisma Darul Aman pada 14 September lalu.-K! ONLINE


Ditegur tiada baby bump, suami Scha Al Yahya beri jawapan
Oleh ARINA CHE AZLAN

19 September 2020, 5:41 pm
KUALA LUMPUR- Pelakon dan pengacara, Awal Ashaari menutup persoalan tentang perut isterinya yang sedang hamil apabila memuat naik sekeping gambar yang menunjukkan perut Scha Al Yahya yang semakin membesar.
Menerusi kemas kini tersebut, Awal menulis kapsyen yang memberitahu dia dapat melihat anak keduanya yang kini berusia lima bulan dalam kandungan.
“Peek A Boo. ‘Daddy’ boleh nampak awak,” tulis kapsyen berkenaan.
Terdahulu, rata-rata netizen meninggalkan komen mengatakan foto yang dimuat naik oleh Scha di laman Instagram tidak menunjukkan dirinya sedang hamil kerana tiada perubahan ketara pada perutnya.
Tidak kurang juga ramai yang meneka aktres itu sedang mengandung anak lelaki kerana bentuk perutnya untuk kehamilan kali ini.
Awal bulan lalu, pasangan yang terkenal dengan jolokan Schawal ini mengumumkan bakal menimang cahaya mata kedua awal tahun hadapan.

Awal dan Scha mendirikan rumah tangga pada tahun 2012 dan memiliki seorang cahaya mata perempuan, Lara Alana yang berusia lima tahun.


Langkawi antara lokasi zon merah dalam senarai AADK
19 September 2020, 4:27 pm
KUALA LUMPUR – Pulau peranginan Langkawi,Pengkalan Chepa, Kelantan, Kuala Dungun, Terengganu dan Petaling Jaya Selatan satu hingga enam di Selangor masih diklasifikasikan dalam zon merah susulan mempunyai masalah sosial dan kadar kes jenayah tinggi khususnya membabitkan penyalahgunaan dadah.
Ketua Pengarah Agensi Antidadah Kebangsaan (AADK), Datuk Seri Zulkifli Abdullah berkata, empat kawasan berkenaan kekal dengan status zon merah berikutan ada beberapa indikator yang belum dipenuhi untuk ke zon kuning atau hijau.
Katanya, kawasan tersebut merupakan empat daripada 12 kawasan yang menjadi projek rintis membasmi penyalahgunaan dadah secara bersepadu.
“Kita perlu ambil kira pembanterasan aktiviti pembekalan dan penagihan dadah di kawasan tersebut sebelum ia dinyahkan daripada senarai zon merah.
“Selain itu, perubahan warna di satu-satu kawasan berkenaan juga turut mengambil kira permasalahan sosial selain membabitkan dadah,” katanya.
Beliau berkata demikian selepas Pelancaran Program “We Love, We Serve, We Hope” di Pusat Komuniti Gombak Setia di sini hari ini.

Hadir sama, Ketua Polis Kuala Lumpur, Datuk Saiful Azly Kamaruddin.
Projek rintis berkenaan diperkenalkan Kementerian Dalam Negeri (KDN) bermula Julai tahun lalu yang kemudiannya akan dinilai keberkesanannya sebelum model berkenaan digunakan di lokasi lain di seluruh negara.
Sebanyak 12 kawasan terbabit dalam projek rintis itu antaranya Petaling, Sungai Besar dan Felda Gugusan Hulu Selangor,  Selangor; Projek Perumahan Rakyat Sungai Bonus, Kuala Lumpur; Felda Keratong 3, Pahang; Kuala Dungun,  Terengganu; Felda Lubuk Merbau, Kuala Kedah dan Langkawi di Kedah; Pengkalan Chepa, Kelantan serta Perling dan Parit Sulong di Johor. – K! ONLINE


Identiti mangsa maut treler terbabas dikenal pasti
Oleh KOSMO!

19 September 2020, 3:28 pm
Oleh ASLIZA MUSA
IPOH – Identiti dua beranak yang maut dalam kemalangan membabitkan sebuah treler terbabas di Kilometer 20, Jalan Keramat Pulai menghala ke Cameron Highlands semalam, sudah dikenal pasti.
Ketua Jabatan Siasatan dan Penguatkuasaan Trafik (JSPT) Perak, Superintenden Zakaria Abd. Rahman berkata, mereka adalah Riya Mohd. Afit dan anak lelakinya, Tamin Fardan Mohd. Elias.
Katanya, kedua-dua mangsa masing-masing berusia lingkungan 40 dan tiga tahun.
“Identiti kedua-dua mangsa itu diperoleh melalui akuan mulut suami Riya, Mohd. Zuki Abu Bakar, 45, yang cedera koyak tisu di bahagian paha,” katanya ketika dihubungi di sini hari ini.
Dalam kejadian pada pukul 2.40 petang itu, lori muatan tiang besi dipandu Mohd. Zuki yang dalam perjalanan dari Pulau Pinang ke Cameron Highlands itu hilang kawalan lalu terbabas dan melanggar tebing batu di tepi jalan.

Kemalangan itu menyebabkan isteri dan anak tiri Mohd. Zuki cedera parah selepas tersepit dalam kenderaan sebelum mereka disahkan meninggal dunia di tempat kejadian oleh pegawai perubatan.
Mohd. Zuki yang cedera dihantar ke Hospital Raja Permaisuri Bainun (HRPB) Ipoh untuk rawatan kecemasan manakala dua mangsa lain turut dibawa ke hospital sama untuk bedah siasat.
Siasatan kes tersebut dijalankan mengikut Seksyen 41(1) Akta Pengangkutan Jalan 1987. – K! ONLINE.


6 diberkas lakukan samun, pecah rumah
Oleh MOHD SHARKAWI LONDING

19 September 2020, 11:50 am
JOHOR BAHRU – Empat lelaki diberkas selepas dipercayai terlibat dalam kejadian samun berkumpulan bersenjata di Jalan Cengkerik, Tampoi di sini Khamis lalu.
Ketua Polis Daerah Johor Bahru Utara, Asisten Komisioner Rupiah Abd Wahid berkata, kesemua suspek berusia antara 19 hingga 37 tahun ditahan dalam tiga serbuan berasingan di sekitar Johor Bahru Utara.
“Hasil serbuan ini kita berjaya merampas tiga unit telefon bimbit, dua buah kereta, tiga helai baju, pelitup muka dan satu pisau lipat serta wang tunai RM45 dipercayai baki hasil samun.
“Hasil siasatan awal mendapati kesemua suspek mengaku melakukan samun berkumpulan bersenjata di Jalan Cengkerik,”katanya dalam satu kenyataan di sini.
Rupiah berkata, hasil ujian saringan air kencing mendapati tiga daripada empat suspek positif dadah jenis methamphetamine.
Sementara itu, dalam kejadian berasingan, Rupiah berkata, pihaknya menahan dua lelaki berusia 27 tahun di Seri Alam dan Johor Bahru Utara.

Katanya, kedua-dua suspek ditahan pada pukul 12.40 tengah malam Khamis lalu disyaki terlibat dalam kegiatan pecah rumah di Bandar Baru Uda, Tampoi di sini.
“Ekoran tangkapan ini, polis merampas dua unit beg dan dua laptop serta sebuah kereta Perodua Viva yang dipercayai digunakan untuk melakukan kegiatan itu.
“Hasil semakan mendapati kedua-dua suspek mempunyai rekod jenayah lampau berkaitan dadah dan jenayah,”katanya.
Rupiah berkata, kes pertama disiasat mengikut Seksyen 395/397 Kanun Keseksaan dan Seksyen 457 Kanun Keseksaan.-K! ONLINE


Ighalo wajar dapat peluang lebih besar
Oleh KOSMO!

19 September 2020, 10:10 am
MANCHESTER – Bekas penyerang Nigeria, Victor Ezeji menggesa pengurus Manchester United, Ole Gunnar Solskjaer memberi lebih kepercayaan kepada penggempur pinjamannya, Odion Ighalo.
Ighalo tiba di Old Trafford pada Januari lalu dari Shanghai Shenhua dan telah meledak lima gol dalam lapan penampilan pada saingan Liga Europa dan Piala FA.
Bagaimanapun, dia tidak pernah diberikan peluang beraksi lebih 20 minit setiap kali diturunkan untuk aksi Liga Perdana Inggeris.
Ketika tempoh pinjamannya dilanjutkan sehingga tahun hadapan, Ezeji menasihatkan supaya Ighalo mencari peluang bersama kelab lain jika Solskjaer terus enggan memberikannya peluang membuktikan kemampuan.
“Setiap jurulatih perlu memberikan kepercayaan kepada kesebelasannya dan saya fikir itu juga perlu diberikan kepada Ighalo. Covid-19 tidak membantu Ighalo tetapi tanpa Covid juga saya fikir (Marcus) Rashford akan mengisi posisi penyerang.
“Rashford kini sudah pulih daripada masalah kecederaan dan saya fikir Ole akan lebih memberinya peluang berbanding Ighalo.

“Anthony Martial berada di puncak prestasi begitu juga Mason Greenwood menyebabkan saya tidak fikir mereka akan diletakkan di bangku simpanan kerana mahu menggunakan Ighalo.
“Bagaimanapun, kesemua pemain kepercayaan Ole itu adakalanya tidak berada pada prestasi terbaik dalam semua perlawanan dan peluang itu perlu diberikan kepada Ighalo.
“Saya fikir adalah suatu yang tidak baik jika anda memperbaharui kontraknya kemudian tidak membenarkannya beraksi lebih 20 minit. Ia menyebabkan pemain itu sendiri hilang keyakinan,” katanya. – AGENSI


Bendera terbalik, pemilik kilang dan pekerja Indonesia direman
Oleh KOSMO!

19 September 2020, 2:59 pm
Oleh KHAIRUL MOHD. ALI
KULAI – Seorang pemilik kilang dan seorang pekerja warga Indonesia direman selama tiga hari bermula hari ini kerana memasang bendera Malaysia secara terbalik di sebuah kilang plastik di Kawasan Perindustrian Senai, di sini.
Perintah reman itu dikeluarkan Majistret, Sharifah Maleeha Syed Hussin di Mahkamah Majistret Kulai, di sini hari ini.
Ketua Polis Daerah Kulai, Superintendan Tok Beng Yeow berkata, pihaknya membuat serbuan ke premis berkenaan pada pukul 2.50 petang selepas mendapat aduan orang awam yang menularkan perkara itu ke media sosial.
“Ketika pemeriksaan dibuat, pemilik kilang berusia 56 tahun itu mengaku mengarahkan pekerja warga Indonesia berusia 23 tahun untuk menukar bendera Malaysia yang telah lusuh kepada bendera baharu.
“Pekerja yang baharu bekerja selama tiga bulan itu mengaku memasang bendera berkenaan, manakala pemilik kilang tidak membuat pemantauan semula sebelum gambar bendera terbalik itu tular di media sosial,” katanya dalam satu kenyataan, di sini hari ini.

Sehubungan itu, kedua-dua suspek ditahan reman manakala kes disiasat mengikut Seksyen 5 Akta Lambang dan Nama (Penggunaan Tidak Wajar) Pindaan 2017 dan Seksyen 233 Akta Komunikasi dan Multimedia Malaysia 1998.
Tambah Beng Yeow, pihaknya turut merampas sehelai bendera Malaysia di kilang yang telah beroperasi sejak beberapa tahun itu.
“Insiden ini melibatkan penghinaan terhadap bendera Malaysia sama ada dipasang atau digantung secara terbalik atau digunakan bagi maksud yg tidak sewajarnya.-K! ONLINE


Warga emas maut dalam kebakaran rumah teres
Oleh KOSMO!

19 September 2020, 10:05 am
Oleh SITI NUR MAS ERAH AMRAN
SEBERANG PERAI – Seorang lelaki warga emas ditemui maut dalam kebakaran di sebuah rumah teres dua tingkat di Taman Telok Molek, Butterworth di sini pagi tadi.
Mangsa dikenal pasti sebagai Azali Saad, 64.
Jurucakap Jabatan Bomba dan Penyelamat negeri berkata, pihaknya bergegas ke lokasi kejadian sebaik menerima panggilan pada pukul 6.33 pagi.
“Seorang mangsa yang teperangkap di dalam bilik di tingkat atas dijumpai meninggal dunia.
“Kebakaran itu memusnahkan 70 peratus bahagian bilik dan peratusan kemusnahan keseluruhan adalah kira-kira 25 peratus,” katanya kepada pemberita di sini hari ini.

Mengulas lanjut, beliau berkata api dapat dipadamkan sepenuhnya pada pukul 7.20 pagi. – K! ONLINE


Zarco gembira prestasi casis baharu Ducati
Oleh KOSMO!

19 September 2020, 10:05 am
LONDON – Pelumba Reale Avintia Racing, Johann Zarco mengakui gembira dengan perubahan pada casis baharu pasukannya ketika melakukan sesi ujian di Litar Misano Selasa lalu.
Pelumba Perancis itu menegaskan dia seakan-akan menunggang jentera pasukan utama Ducati selepas merekodkan masa ketiga terpantas dengan catatan satu minit 31.899 saat (s) dan hanya dipisahkan 0.367s dengan pelumba Monster Energy Yamaha, Maverick Vinales yang mencatat masa terpantas pada sesi ujian tersebut.
Meskipun menunggang jentera Ducati GP19, Zarco tampil cemerlang musim ini selepas melakar kejutan apabila menempah petak depan dan menamatkan saingan tempat ketiga pada perlumbaan Grand Prix (GP) Republik Czech di Litar Brno awal bulan lalu.
“Terima kasih kepada Ducati dan saya sangat gembira kerana mendapat sokongan penuh. Saya telah mencuba casis baharu dan ia sungguh luar biasa.
“Pasukan telah melakukan yang terbaik bagi mendapatkan pelarasan yang cukup sempurna pada sesi latihan di Misano. Saya rasa seperti menunggang jentera pengeluar pada sesi latihan tersebut,” katanya.
Dalam pada itu, Zarco mengakui dia akan menggunakan casis baharu tersebut pada perlumbaan hujung minggu ini.

“Saya harap kami dapat lakukan yang terbaik pada sesi kelayakan sekali lagi dan dapat memulakan perlumbaan di barisan hadapan,” ujarnya.
Zarco dijangka menyertai pasukan utama Ducati musim depan, namun perlu bersaing dengan pelumba pasukan Pramac Racing, Francesco Bagnaia bagi mengiringi Jack Miller dalam pasukan Ducati. – AGENSI


Polis berkas suspek bunuh sembunyi di kebun sayur
19 September 2020, 10:15 am
KUALA LUMPUR – Seorang lelaki warga Nepal yang diburu bagi kes bunuh rakan senegara diberkas di sebuah pondok sayur di Bentong, Pahang awal pagi tadi.
Suspek berusia 30 tahun itu diburu sejak Khamis lalu susulan terlibat dalam pergaduhan sebelum menikam rakan sekerjanya berusia 27 tahun di sebuah kondominium di Jalan Gurney 2, Wangsa Maju.
Difahamkan, suspek dan mangsa bekerja sebagai pengawal keselamatan selain tinggal di unit kediaman yang sama sejak enam bulan lalu bersama enam rakan lain.
Ketua Polis Daerah Wangsa Maju, Superintendan Rajab Ahad Ismail berkata, pihaknya menerima panggilan pada pukul 2.40 petang berhubung kejadian mangsa dibunuh menggunakan sebilah pisau berukuran 12 sentimeter.
Katanya, hasil keterangan saksi memberitahu mangsa dan suspek berada dalam keadaan mabuk sebelum berlaku pertengkaran mulut.
“Bagaimanapun, pertengkaran itu bertukar menjadi tragedi apabila mangsa tiba-tiba ditikam oleh suspek.

“Panik dengan kejadian tersebut suspek melarikan diri dan hasil pemeriksaan polis di lokasi kejadian kita menemui pisau yang dipercayai digunakan suspek,” katanya kepada Kosmo! hari ini.
Menurutnya lagi, bertindak atas maklumat, pihak polis berjaya menahan suspek di sebuah pondok kebun sayur di Kampung Bukit Tinggi, Bentong.
“Suspek melarikan diri ke sana susulan mempunyai kenalan.
“Suspek akan direman dan kes disiasat mengikut Seksyen 302 Kanun Keseksaan iaitu bunuh,” ujarnya. – K! ONLINE


Vardy diramal terus mengganas di EPL
Oleh KOSMO!

19 September 2020, 10:20 am
LEICESTER – Pemenang Anugerah Kasut Emas musim lalu, Jamie Vardy diramal berpeluang untuk memenanginya buat kali kedua berturut-turut berdasarkan prestasi cemerlangnya ketika ini.
Vardy, 33, berjaya meledak dua gol sewaktu aksi pertama Liga Perdana Inggeris (EPL) buat Leicester minggu lalu dan tidak mustahil dia mampu melakukannya lagi apabila menentang Burnley di Stadium King Power malam ini.
Bekas penyerang Manchester United, Andy Cole lebih cenderung memilih penyerang England itu untuk memenanginya berbanding nama-nama lain seperti Mohamed Salah (Liverpool), Harry Kane (Tottenham Hotspur) atau Pierre-Emerick Aubameyang (Arsenal).
“Jika anda merasakan kecemerlangan Vardy membantu Leicester memenangi gelaran juara EPL pada 2016 adalah yang terakhir, bermakna anda semua salah.
“Walaupun Vardy sudah berusia 33 tahun tetapi dia masih mampu memenangi anugerah penjaring terbanyak EPL sekali lagi berdasarkan karakter dan corak permainan Leicester musim ini,” katanya.
Bekas pemenang Anugerah Kasut Emas 1993-1994 bersama Newcastle United itu turut memilih nama penyerang sensasi Manchester City, Sergio Aguero yang dilihat sebagai salah seorang yang mampu memenanginya bersama-sama Vardy.

Sebagai rekod, Vardy memenangi anugerah itu dengan 23 gol, menewaskan Aubameyang dan penyerang Southampton, Danny Ings yang kedua-duanya berjaya menghasilkan 22 jaringan sepanjang musim lalu. – AGENSI


Kilang tekstil musnah terbakar
Oleh KOSMO!

19 September 2020, 11:53 am
Oleh MOHAMAD FAHD RAHMAT
KLUANG – Sebuah kilang tekstil di Jalan Teknologi 2 di Kawasan Perindustrian Mengkibol di sini musnah dijilat api dalam kejadian kebakaran awal pagi tadi.
Komander Operasi, Penguasa Bomba Zon 3, Mohamed Faiz Muin Mohamed Rasidi berkata, kejadian bermula pukul 2 pagi dan hingga kini operasi memadam kebakaran masih dilakukan.
Katanya, operasi pemadaman itu dijangkakan mengambil masa sehingga lewat petang ini.
“Kami jangka operasi memadamkan kebakaran ini akan mengambil masa lebih dari 12 jam dan kami sudah bekerja sejak sampai di lokasi pada 2.42 pagi tadi.
“kain kapas dan kedudukan barangan yang padat menyukarkan bomba memadamkan kebakaran dalam masa singkat,”katanya ketika ditemui di lokasi kejadian.

Mohamed Faiz berkata, kilang tekstil itu sudah enam bulan tidak beroperasi dan tiada pekerja berada dalam kilang sewaktu kebakaran terjadi.
Jelasnya, anggaran kerugian dan punca sebenar kejadian masih dalam siasatan.
Terdahulu, empat jentera dari Balai Bomba dan Penyelamat Kluang, Renggam dan Ayer Hitam bergegas ke tempat kejadian selepas menerima panggilan mengenai insiden itu pada 2.36 pagi.
Keseluruhan 35 anggota bomba termasuk empat pegawai bertungkus lumus memadamkan kebakaran di kilang seluas 40,000 kaki persegi berkenaan.
Sementara itu, pengawal keselamatan yang bertugas yang mahu dikenali sebagai Appu berkata, kejadian berkenaan disedari kira-kira 2 pagi.
“Kebakaran disyaki bermula di bahagian depan kilang dan merebak dengan pantas ke bahagian lain.
“Tiada pekerja sebab kilang ini selain hanya seorang pengawal keselamatan yang bertugas dan tiada pekerja lain di lokasi,” katanya.-K! ONLINE.


Tiga ahli Geng CD Dragon dicekup
Oleh KOSMO!

19 September 2020, 2:51 pm
Oleh AZAHAR HASHIM
KULIM – Tiga ahli Geng CD Dragon yang disyaki terlibat dalam kegiatan curi kereta di daerah ini dan Pulau Pinang ditahan dalam serbuan di Kampung Naga Lilit di sini semalam.
Lelaki berusia 36 tahun yang merupakan ketua kumpulan serta dua wanita berusia 23 dan 29 tahun itu ditahan kira-kira pukul 5 petang.
Ketua kumpulan dan ahli geng berusia 29 tahun itu baru dibebaskan daripada penjara kira-kira dua bulan lalu berhubung kes curi kereta.
Ketua Polis Daerah Kulim, Superintendan Azhar Hashim memberitahu, kegiatan kumpulan tersebut terbongkar susulan aduan seorang lelaki berhubung kehilangan kereta jenis Honda Civic yang diletakkan di hadapan rumah sewanya di Kulim Hi-Tech pada hujung bulan lalu.
“Berdasarkan maklumat, sepasukan anggota polis Bahagian Siasatan Jenayah Ibu Pejabat Polis Daerah (IPD) Kulim dan Balai Polis Padang Serai bersama anggota polis IPD Seberang Perai Tengah menyerbu sebuah rumah di Kampung Naga Lilit.

“Dalam serbuan itu, kita menahan seorang suspek lelaki berusia 36 tahun dipercayai ketua kumpulan serta dua wanita berusia 29 dan 23 tahun,” katanya di sini hari ini.
Kata beliau, pihaknya merampas tiga buah kereta iaitu dua Proton Wira yang bersangkut laporan hilang di Machang Bubuk Bukit Mertajam dan Tasek Gelugor di Pulau Pinang serta sebuah Honda Civic yang dilaporkan hilang di Prai, Pulau Pinang.
“Kita turut merampas beberapa peralatan yang dipercayai digunakan untuk tujuan jenayah seperti sebilah pisau lipat pelbagai guna dan kuku kambing,” ujarnya.
Menurut Azhar, ketua geng didapati mempunyai sembilan rekod jenayah termasuk lima berkaitan kes curi kereta manakala wanita berusia 29 tahun memiliki 13 kes jenayah lampau termasuk 11 kes berkaitan dadah.
“Seorang lagi suspek wanita tidak mempunyai rekod jenayah lampau,” jelasnya.
Tambahnya, semua suspek direman selama empat hari bermula hari ini dan kes disiasat mengikut Seksyen 379A Kanun keseksaan.-K! ONLINE


Elak bayar cukai, wanita ditahan seludup anak pokok hiasan
Oleh KOSMO!

19 September 2020, 10:10 am
Oleh YATIMIN ABDULLAH
RANTAU PANJANG – Gara-gara mahu mengelak daripada membayar cukai, seorang wanita dicekup Pasukan Gerakan Am (PGA) Batalion 7 selepas menyeludup masuk anak pokok hiasan bernilai RM3,750 di pangkalan haram Pok Mat, Lubok Gong di sini semalam.
Wanita berusia 33 tahun itu yang merupakan seorang peniaga ditahan oleh anggota PGA ketika cuba menyeludup masuk 11 kotak yang mengandungi 300 anak pokok itu secara haram ke negara ini melalui Sungai Golok pada pukul 4.30 petang.
Pegawai Pemerintah PGA Batalion 7, Superintanden Azhari Nusi berkata, selain anak-anak pokok itu, pihaknya turut merampas sebuah kenderaan pelbagai guna (MPV) jenis Chery Easter yang digunakan untuk membawa tumbuhan tersebut.
Menurutnya, sebelum tangkapan dijalankan, sepasukan anggota PGA telah melakukan pemerhatian selepas menerima maklumat mengenai kegiatan itu.
“Hasil pemerhatian yang dijalankan, kita telah mengesan seorang lelaki yang menaiki perahu telah memunggah kotak-kotak berwarna coklat ke dalam sebuah kenderaan yang berada di kawasan berkenaan.

“Anggota PGA telah telah bertindak memeriksa kenderaan tersebut dan mendapati seorang wanita berada di dalamnya. Pemeriksaan lanjut di dalam kenderaan itu membawa kepada penemuan sebanyak anak pokok yang disimpan di dalam 11 buah kotak,” katanya.
Azhari berkata, siasatan mendapati, tindakan wanita itu menyeludup masuk anak pokok itu ke negara ini kerana mahu mengelak daripada membayar cukai.
Tambahnya, kesemua barang rampasan termasuk suspek telah dibawa ke Balai Polis Rantau Panjang untuk tindakan lanjut.
Kes disiasat mengikut Sekyen 11(2) Akta Perkhidmatan Kuarantin Dan Pemeriksaan Malaysia 2011. K! ONLINE.


Serangan asid urik jadi dorongan
Oleh MOHD SYALMIZI HAMID

19 September 2020, 10:00 am
PADA awalnya obsesi seorang pembantu juruteknik sebuah syarikat utiliti negara terhadap aktiviti senaman di gimnasium bukanlah kerana mahu memiliki bentuk tubuh yang menawan, sebaliknya selepas mengambil kira faktor kesihatan.
Nuurul Haadi Abd. Rahim, 33, berkata, penglibatannya dalam dunia kecergasan itu bermula kira-kira 10 tahun lalu ketika berat badannya mencecah 118 kilogram (kg).
Menurut bapa kepada dua orang cahaya mata itu, keadaan kesihatannya mula merosot kerana tidak lagi melakukan aktiviti sukan selepas meninggalkan alam persekolahan.
“Waktu di sekolah saya memang aktif dalam permainan bola sepak, bola tampar dan silat, namun tidak lagi melakukan apa-apa aktiviti sukan selepas mula bekerja.
“Ketika itu berat badan mula bertambah selain berasa sakit-sakit badan disyaki akibat asid urik yang berkumpul selepas tidak aktif bersukan,” katanya ketika ditemui Kosmo! di Bukit Mertajam, Seberang Perai baru-baru ini.
Asid urik merupakan bahan buangan semula jadi daripada pencernaan beberapa jenis makanan yang mengandungi purin.

Kandungannya yang berlebihan boleh menyebabkan kesakitan pada sendi selain menjurus kepada penyakit gout.
Sementara itu, anak kelahiran Alor Setar, Kedah tersebut berkata, bertitik tolak daripada situasi itu, dia mula menyertai aktiviti kecergasan dan mengangkat bebanan di sebuah gimnasium di Permatang Pauh pada tahun 2010 bersama rakan.
“Semenjak daripada itu, tiada lagi masalah sakit-sakit badan yang dialami sehingga sekarang, bahkan saya berasa lebih segar selain mencapai berat badan lebih baik iaitu 89kg ketika ini.
“Bagaimanapun, untuk mengekalkan bentuk dan berat badan dalam tempoh 10 tahun, ia bukanlah sesuatu yang mudah kerana saya perlu konsisten dan berdisiplin menjaga diet serta sesi latihan.
“Apa yang paling penting saya perlu mengelakkan pengambilan gula serta mengurangkan minyak dan garam di dalam makanan selain berkunjung ke gimnasium tiga ke empat hari seminggu,” katanya yang menghabiskan kira-kira sejam di gimnasium pada setiap sesi.
Menurutnya lagi, selain mengamalkan diet seimbang dengan makan sebanyak enam kali sehari, dia juga turut mengambil beberapa suplemen dan makanan tambahan seperti serbuk protein, minyak ikan, multivitamin dan lain-lain yang menelan belanja sehingga RM1,200 sebulan.


Doakan Nor Aqilah segera sembuh
Oleh KOSMO!

19 September 2020, 10:00 am
SIK – “Tolong doakan Nor Aqilah segera sembuh kerana kami tidak mahu kehilangan seorang lagi anak perempuan.”
Itu permintaan Mohd. Safwan Yaacob, 42, bapa kepada pasangan kembar yang keracunan karbon monoksida semasa berehat dalam kereta dekat stesyen minyak di Sama Gagah Bukit Mertajam, Pulau Pinang, kelmarin.
Dalam kejadian pada pukul 1 pagi itu, Mohd. Safwan kehilangan anak sulung Nor Adilah, manakala kembarnya kini dalam keadaan kritikal dan sedang dirawat di Hospital Angkatan Tentera Tunku Mizan Zainal Abidin di Kuala Lumpur.
Menurut Mohd. Safwan, walaupun dia sekeluarga reda dengan kematian Nor Adilah, namun jauh di sudut hatinya dia tidak mahu kehilangan seorang lagi ahli keluarga dalam masa terdekat.
“Sebolehnya biarlah Nor Aqilah yang dirawat sembuh dan boleh terus hidup bersama kami sekeluarga,” katanya selepas urusan pengebumian Nor Adilah di Tanah Perkuburan Islam di pekarangan Masjid Al-Aqraf, Jeneri, Sik di sini semalam.
Sementara itu, Markas Angkatan Tentera Malaysia Bahagian Hal Ehwal Awam dalam satu kenyataan berkata, Nor Aqilah diberi rawatan terapi oksigen hiperbarik bagi merawat keracunan gas yang dihidapinya.

“Mangsa belum menunjukkan perkembangan positif dan masih menerima rawatan di unit rawatan rapi,” katanya.
Terapi oksigen hiperbarik adalah rawatan yang direka untuk meningkatkan bekalan oksigen kepada luka yang tidak bertindak balas terhadap rawatan lain.


Faizal kekal ‘somebody’ dengan Nobody
Oleh MOHD. HAIKAL ISA

19 September 2020, 10:00 am
SEDARI zaman program realiti One In A Million (OIAM), Faizal Tahir sememangnya mempunyai karakter nyanyian dan komposisi muzik yang tersendiri. Waima ketika dia mula meluncur dengan kumpulan Mirwana, secara peribadi, penulis sudah nampak, Faizal boleh bergerak sendiri dan memercikkan impak secara solo.
Berselang lebih 15 tahun, Faizal kini antara penyanyi lelaki tempatan yang sentiasa membuat ramai merinding terutama apabila dia menyanyikan lagu berentak balada atau melankolik.
Terbaharu, lelaki berusia 42 tahun itu muncul dengan karya berjudul Nobody, sebuah perkongsian bersulam signatur muzik dan penghayatan vokal tersendiri daripada Faizal.
Lagu berkenaan bermula perlahan dengan lirik yang memberi maksud mendalam kepada mana-mana pendengar.
“Pernah ku berjanji akan menjagamu hingga tamat usia, biar apa saja menduga namun hari ini telah pun tercipta hari untukku pulang,” itu mukadimah lirik Nobody yang bagi penulis, sangat menyentuh.
Lirik menyentuh

Nobody cuba menyimpulkan bahawa kita semua boleh menjadi somebody kepada orang lain atau orang yang kita sayang namun di sisi Tuhan Yang Maha Kuasa, kita hanyalah semut kecil yang memegang predikat nobody.
Bagi manusia yang percayakan kewujudan Tuhan, tiada kuasa yang melebihi kudrat Ilahi yang berupaya mematikan sesuatu yang hidup dan sebaliknya.
Sedalam mana rasa cinta kita terhadap seseorang, orang yang kita sayang tidak akan selama-lamanya berada di sisi kita kerana pada pada akhirnya, kita semua akan kembali kepada Dia Yang Maha Mencipta.
Itu kesimpulan yang penulis dapat zahirkan daripada nukilan lirik indah Nobody. Hairan, walaupun tulisan lirik sedikit bercampur dengan perkataan bahasa Inggeris, Faizal seperti biasa, tidak pernah gagal menjentik jiwa pendengar.
Itu satu kejayaan direalisasikan menerusi lagu berkenaan.
Menyentuh soal komposisi muzik, penulis sememangnya antara pengikut jaluir karya Faizal. Dia bukan sahaja penyanyi yang bagus, bahkan tahu apa perlu dan harus dijayakan dari segi penciptaan lagu.
Seperti yang tertulis pada perenggan awal, lagu tersebut bermula perlahan namun sampai ke bahagian korus, Nobody seumpama membuka nuansa baharu dengan emosi rock yang sedikit rancak.
Bagaimanapun, tiada seinci cela yang memberi konotasi negatif terhadap perjalanan karya, sama ada daripada aspek muzik mahupun lirik.
Perihal tersebut membuktikan bahawa Faizal sebagai pendendang lagu telah berjaya membadai jiwa setiap pendengarnya.
Malang sekali, Faizal sudah tidak berminat untuk bertanding dalam Anugerah Juara Lagu (AJL).
Untuk itu, penulis hanya boleh membayangkan raungan penuh penghayatan dan gimik persembahan yang pasti berada pada kelas tersendiri.
Akhir kata buat Faizal dan pasukan, terima kasih atas perkongsian indah sedemikian.
Sedikit kata semangat daripada seseorang yang amat menghormati karya anak seni seperti anda, jangan berhenti berkarya. Terus berjuang walaupun putaran muzik zaman ini sedikit ‘menggila’ dengan pendekar-pendekar muda yang sepertinya dahagakan perhatian dan populariti tetapi tiada roh untuk mekar sepanjang zaman.


Karbon monoksida pembunuh senyap
Oleh KOSMO!

19 September 2020, 10:00 am
PUTRAJAYA – Pemandu diingatkan agar tidak tidur dalam kenderaan dengan enjin masih hidup kerana ia boleh menyebabkan mereka keracunan gas karbon monoksida.
Institut Keselamatan dan Kesihatan Pekerjaan Negara (NIOSH) dalam satu infografik yang dikeluarkan semalam memaklumkan, tindakan segelintir pihak kononnya menurunkan cermin kenderaan boleh mengelakkan keracunan gas karbon monoksida juga bukanlah satu tindakan yang tepat.
“Sekiranya seseorang pemandu itu mengantuk, mereka disaran berhenti dan berehat diluar kenderaan atau ditempat yang sesuai serta mempunyai kitaran udara yang baik selamat dan segar tanpa membahayakan diri sendiri,” katanya.
Menurutnya, enjin kenderaan dihidupkan dalam jangka masa panjang tanpa menyedari kebocoran gas boleh berlaku daripada ekzos dan masuk ke kabin penumpang.
“Karbon monoksida tidak berbau dan tidak berwarna jadi anda tidak akan sedar yang anda sedang menyedut gas itu.
“Gas karbon monoksida akan mengurangkan keupayaan darah untuk membawa oksigen ke sel-sel dalam tubuh manusia dan menyebabkan kerosakan organ selain kepekatan gas monoksida yang tinggi dalam darah boleh membunuh,” ujarnya.

Menurutnya, pendingin hawa kenderaan perlu diselenggara dilakukan sekurang-kurangnya sekali dalam tempoh enam bulan bagi mengelak insiden tidak diingini.
Kosmo! semalam melaporkan, empat sahabat yang sedang berehat di dalam sebuah kereta jenis Honda Odyssey dengan enjin terpasang mengundang tragedi apabila tiga daripadanya maut akibat terhidu gas karbon monoksida.
Kejadian itu mengakibatkan Sharifah Fariesha Syed Fathi, Ayuni Shazwanie Shabri dan Nor Adilah Mohd. Safwan yang masing-masing berusia 21 tahun maut, manakala Nor Aqilah dilaporkan kritikal.
Sementara itu, seorang pakar korporat, automotif dan sukan permotoran, Azad Jasmi berkata, apabila kenderaan tidak bergerak, asap dari ekzos akan memenuhi ruang kenderaan dan kemungkinan ia masuk melalui ruang tingkap yang dibuka.
“Ada pandangan menyatakan jika membuka tingkap pasti ada oksigen akan masuk, namun walaupun dengan tingkap dibuka gas tersebut tetap boleh terkumpul dan akan menyebabkan penurunan oksigen dalam darah.
“Kesannya mangsa akan kehilangan cecair dan air dalam badan selepas satu jangka masa,” ujarnya.
Tambahnya, kebocoran gas karbon monoksida bukan sahaja berlaku pada kereta lama tetapi kereta baharu turut terdedah dengan bahaya tersebut.
“Kebocoran gas dapat dikesan dengan beberapa tanda awal seperti perubahan suhu dalam kabin, bau yang kurang menyenangkan serta terasa loya.
“Apabila itu berlaku, segera bertindak dengan membuka tingkap, tutup pendingin hawa atau mengubah udara luar masuk,” ujarnya.


Ananda Ayu siswi Hindu pertama lulusan UMI
Oleh KOSMO!

19 September 2020, 10:00 am
JAKARTA – Seorang mahasiswi Fakulti Kedoktoran, Ananda Ayu Masnathasari melakar sejarah apabila dia muncul pelajar beragama Hindu pertama menamatkan pengajian di Universiti Muslim Indonesia (UMI) di Kota Makassar, lapor laman berita suara.com kelmarin.
Gadis kelahiran Kabupaten Takalar dalam wilayah Sulawesi Selatan itu berkata, dia sangat gembira dapat menamatkan pengajian dalam bidang kedoktoran di UMI sekali gus pelajar beragama Hindu pertama berkelulusan daripada kampus Islam itu.
“Perjalanan saya di UMI tidak mudah kerana saya perlu menempuh pengajian selama lapan tahun.
“Walaupun saya beragama Hindu tetapi saya sama seperti mahasiswi lain di sini. Kami diwajibkan memakai hijab serta berpakaian menutup aurat semasa berada di kampus,” katanya.
Sebagai penghargaan UMI kepada prestasi dan kejayaannya, Ananda Ayu diberi kesempatan untuk memberikan ucapan di hadapan pensyarah dan mahasiswa UMI lain dalam satu majlis yang diadakan baru-baru ini.
Dekan Fakulti Teknologi Industri, Zakir Sabhara yang bertemu Ananda Ayu mengaku beliau berasa bangga dengan pencapaian gadis itu.

“Pertama kali UMI melahirkan seorang doktor beragama Hindu.
“Walaupun berbeza fahaman agama, perkara ini jelas membuktikan UMI memberi peluang kepada semua mahasiswa Indonesia untuk melanjutkan pengajian di sini,” katanya. – Agensi


Perit diceraikan suami seminggu selepas bersalin
Oleh KOSMO!

19 September 2020, 10:00 am
KESAKITAN bertarung nyawa melahirkan zuriat buat suaminya masih lagi bersisa.
Namun, siapa sangka, tanpa belas ihsan si suami, Farhani (bukan nama sebenar) diceraikan dengan talak satu oleh suaminya hanya kira-kira seminggu selepas anak kedua mereka dilahirkan.
Percintaan yang terjalin selama lapan tahun bermula di universiti di Kuala Lumpur kemudian diikat dengan tali perkahwinan itu hanya mampu bertahan selama empat tahun.
Semuanya berpunca daripada si suami yang mabuk cinta dengan isteri orang di tempat kerjanya.
Sejak awal perkahwinan pada tahun 2008, Farhani dan Azhan (bukan nama sebenar) terpaksa tinggal berjauhan.
Farhani bekerja di Lembah Klang, manakala Azhan pula bekerja di sebuah negeri di utara tanah air.

Perhubungan pasangan jarak jauh ini berlangsung dengan aman dan harmoni sebelum Azhan mula lalai dengan tanggungjawabnya sebagai suami dan bapa akibat mabuk bercinta.
Farhani mula berasa sangsi dengan tingkah laku Azhan apabila lelaki itu sering kali mengelak pertanyaan bila dia mahu menjenguk isteri dan anak perempuan sulung mereka.
“Ketika itu saya mengandung anak kedua, hanya dua kali dia melawat saya sepanjang saya mengandung sehingga bersalin.
“Sewaktu saya bersalin, dia tiada di sisi. Azhan tidak lagi seperti lelaki yang saya kenal dahulu. Segala tingkah lakunya penuh curiga.
“Akhirnya firasat sebagai seorang isteri ternyata benar apabila Azhan mengaku mempunyai hubungan dengan wanita lain,” katanya kepada K2.
Farhani memberitahu, selepas seminggu melahirkan anak kedua mereka yang juga seorang perempuan, dia akhirnya diceraikan dengan talak satu.
“Azhan memberi alasan dia tidak lagi mencintai saya, hatinya telah diisi seorang wanita lain.
“Dia juga memberi alasan aneh bahawa saya gagal memberikannya nafkah zahir dan batin sepanjang empat tahun kami berkahwin sedangkan kami sudah mempunyai dua cahaya mata,” katanya.
Hampir meroyan
Farhani berkata, apa yang paling dikesalkan, wanita yang dicintai Azhan juga berstatus isteri orang yang suaminya juga tinggal berjauhan.
“Mungkin sepanjang ketiadaan saya, Azhan dan wanita itu mula memadu kasih. Azhan suami orang, wanita itu juga isteri orang, perhubungan mereka yang terjalin itu atas kesengsaraan orang lain,” katanya.

FARHANI ditinggalkan suaminya setelah lelaki itu terjebak cinta di tempat kerja dengan isteri orang. – GAMBAR HIASAN

Menurutnya, dia hampir meroyan kerana diceraikan, namun dengan sokongan ibu dan rakan-rakan terdekat, dia kembali bangkit.
“Saya bernasib baik kerana masih bekerja. Sebelum ini ketika masih mengandung anak kedua, saya ada menyuarakan hasrat kepada Azhan untuk berhenti kerja dan tinggal bersamanya.
“Azhan ketika itu menghalang dan memarahi saya kerana mahu berhenti kerja. Saya hairan juga sepatutnya dia menyokong hasrat saya kerana kami telah lama tinggal berjauhan. Rupa-rupanya pada ketika itu dia sedang asyik bercinta dengan isteri orang. Disebabkan itulah dia tidak mahu saya tinggal bersamanya di utara tanah air,” katanya.
Selepas sah bercerai, Farhani memfailkan pula tuntutan nafkah untuk dua anak perempuannya di mahkamah pada 2012. Hanya selepas dua tahun naik dan turun mahkamah, barulah kes tuntutan nafkah bagi kedua-dua anak perempuannya itu berjaya diselesaikan pada 2014.
“Azhan diperintahkan untuk membayar nafkah RM500 untuk setiap anaknya, walaupun tidak mencukupi dengan kadar kos yang tinggi pada masa ini, saya bersyukur kes kami dapat diselesaikan,” katanya.
Tambah Farhani, Azhan dan isteri orang yang menjadi skandalnya itu telah pun berkahwin selepas wanita itu juga bercerai dengan suaminya dan tamat tempoh edah.
“Saya dan Azhan kini hanya sebagai rakan dan ibu bapa kepada anak-anak kami. Bagi saya cinta telah tiada sejak hari Azhan menceraikan saya,” katanya.
Nota: Artikel ini ditulis bukan untuk mengaibkan mana-mana pihak, sebaliknya hanya untuk tujuan iktibar dan pengajaran semata-mata.


Sejuta penjaja baharu wujud selepas PKP
Oleh KOSMO!

19 September 2020, 10:00 am
KUALA LUMPUR – Kesempitan ekonomi sepanjang tempoh Perintah Kawalan Pergerakan (PKP) sejak Mac lalu disebabkan penularan wabak Covid-19 telah memaksa sejuta orang menjadi penjaja di jalanan demi kelangsungan hidup di negara ini. Bagaimanapun, jumlah itu diperoleh secara tidak formal di peringkat negeri kerana ia tidak didaftarkan, kata Menteri Pembangunan Usahawan dan Koperasi, Datuk Seri Dr. Wan Junaidi Tuanku Jaafar. “Namun, ia menjadi satu persoalan besar kepada saya berapa ramai sebenarnya yang menjadi penjaja selepas PKP. “Satu kajian terperinci mengenainya sedang…

Sila Log Masuk atau Langgan untuk membaca berita sepenuhnya


Glamor tidak semestinya kaya
Oleh JAMDI NASIR

19 September 2020, 10:00 am
JAMDI NASIR,TIMBALAN PENGARANG KOSMO!/KOSMO! AHAD.
BARU-BARU ini muka depan akhbar Kosmo! melaporkan mengenai 25 artis menerima tawaran pemilikan rumah Projek Perumahan Rakyat (PPR) hasil inisiatif Perumahan Komuniti Seni Prihatin.
Bantuan fasa pertama tersebut merupakan salah satu usaha kerajaan dalam membantu penggiat seni tanah air yang kurang berkemampuan untuk memiliki kediaman sendiri.
Meskipun ramai yang rasakan agak terlewat, namun bagi penulis inisiatif berkenaan suatu anjakan baharu pihak-pihak berkaitan dalam membela nasib golongan artis.
Selama ini, umum melihat golongan artis yang berada dalam dunia glamor sebagai golongan yang kaya, mempunyai kehidupan selesa dan tiada masalah kewangan.
Jika menonton di televisyen, mereka bukan sahaja bergaya dengan pakaian dan aksesori yang mahal serta tinggal di rumah besar. Namun, di sebalik itu semua, mereka adalah manusia biasa perlu menyara kehidupan dengan bayaran hasil lakonan yang tidak seberapa.
Kalau dapat watak utama besarlah bayarannya, tetapi jika sekadar watak orang gaji atau pelakon sampingan yang muncul cuma dua tiga babak, saya pasti mereka terdiri dalam golongan ‘kais pagi makan pagi’.

Tekanan bukan sekadar itu, sebahagian besar mereka juga terpaksa bersaing antara satu sama lain untuk terpilih dalam satu-satu drama bagi mengisi slot di
mana-mana saluran di negara kita ini.
Faham sahajalah, berapa sangat saluran televisyen yang kita ada. Jika buka rancangan televisyen pun suatu ketika penuh dengan drama yang diimport dari Indonesia. Tidak kurang dari Filipina.
Sekarang sedikit demi sedikit drama Korea pula semakin mengisi slot di televisyen kita.
Nasib sebilangan artis di negara kita juga sama seperti golongan peniaga kecil, penjaja termasuk pemandu e-hailing apabila membuat permohonan pinjaman bank untuk membeli kereta atau rumah.
Ketiadaan pendapatan tetap menyebabkan permohonan mereka biasanya ditolak sekali gus menutup peluang untuk memiliki dan mendiami rumah sendiri berbanding orang lain.
Masa silih berganti. Dahulu ketika muda, mereka masih cantik dan sering mendapat tawaran berlakon, tetapi apabila menginjak usia, tahap kesihatan juga merosot apa lagi pekerjaan yang boleh dilakukan.
Sedangkan pada usia seperti itu, mereka masih memerlukan wang untuk meneruskan kehidupan baik perbelanjaan makan minum, penjagaan kesihatan dan tempat tinggal.
Jelas, dunia glamor sementara yang dilalui seolah-olah dipenuhi dengan cerita duka berbanding dengan watak yang dibawakan oleh sebahagian pelakon di skrin televisyen.
Realitinya adalah ‘drama kehidupan’ yang kita lalui hari ini perlukan perancangan supaya hari-hari mendatang dapat ditempuhi dengan lebih sempurna dan bermakna.
Insya-Allah berkat kegigihan dan keikhlasan, kita pasti mampu merangkul ‘anugerah’ yang tidak ternilai harganya suatu masa kelak.


Cooper SE jentera elektrik pertama MINI
Oleh LUQMAN RIDHWAN MOHAMED NOR

19 September 2020, 10:00 am
PENGENALAN MINI Cooper SE model 2020 menjadi testimoni kepada kesungguhan MINI untuk memperkenalkan jentera elektrik di pasaran negara ini. Sebagaimana yang diperkatakan Pengarah Urusan BMW Group Malaysia, Harald Hoelzl, kenderaan elektrik diminati oleh peminat jenama tersebut ataupun MINIacs di negara ini lebih-lebih lagi setelah mereka memperkenalkan Countryman Plug-In Hybrid pada tahun 2017. “Pada 2019, MINI menyerahkan hampir 17,000 unit kereta MINI Countryman PHEV di seluruh dunia. “Kejayaan ini terus mendorong komitmen kami ke arah mobiliti elektro kerana ia membuktikan trend…

Sila Log Masuk atau Langgan untuk membaca berita sepenuhnya


Harga kontroversi Liu Yifei
19 September 2020, 10:00 am
SELEPAS beberapa bulan ditangguhkan akibat pandemik Covid-19, gergasi penerbitan filem Disney akhirnya memilih tanggal 4 September lalu sebagai tarikh tayangan filem Mulan. Mulan sepatutnya ditayangkan pada 27 Mac lalu, namun berdepan penangguhan sebanyak tiga kali gara-gara dunia berdepan penularan Covid-19 yang merencatkan hampir semua sektor industri di seluruh dunia. Penantian panjang tersebut bagaimanapun dibayangi kontroversi yang pernah dicetuskan oleh aktres utamanya Liu Yifei. Pada tahun lalu, Yifei pernah bertindak memuat naik status menyatakan sokongan terhadap polis Hong Kong ketika berlakunya…

Sila Log Masuk atau Langgan untuk membaca berita sepenuhnya


Kempen Shop Malaysia Online catat rekod jualan RM400 juta
Oleh MUHAMMAD IKHWAN IDERIS

20 September 2020, 9:37 pm
KUALA LUMPUR – Kempen Shop Malaysia Online yang dilancarkan Malaysia Digital Economy Corporation (MDEC) pada bulan Jun lalu telah merekodkan jualan lebih daripada RM400 juta.
Ketua Pegawai Eksekutif MDEC, Surina Shukri berkata, sebanyak 22 platform e-dagang terlibat dalam melaksanakan kempen tersebut secara kolektif dan telah memanfaatkan lebih lima juta pengguna.
Menurutnya, kempen tersebut menggalakkan pengguna meningkatkan perbelanjaan secara online dan membuat pembelian dari penjual tempatan menerusi pemberian baucar diskaun yang membolehkan orang ramai menikmati potongan harga dan kos penghantaran.

Surina berkata, rakyat Malaysia disarankan mengutamakan pembelian online daripada penjual tempatan menerusi Shop Malaysia Online.
“Para pengguna yang membeli-belah dalam kempen Shop Malaysia Online sebenarnya telah memainkan peranan untuk memberikan sokongan kepada perniagaan tempatan menghadapi cabaran krisis Covid-19 selain membantu memulihkan ekonomi negara.
“Rebut peluang untuk menikmati tawaran terhebat dengan pelbagai baucar diskaun secara onlineyang boleh didapati di platform e-dagang yang terlibat,” katanya dalam siaran akhbar yang dikeluarkan baru-baru ini.

Antara platform e-dagang terlibat ialah Boost, Carousell, ConfirmPlusChop, DeliverEat, Elokal, eRomman, FashionValet, Fave, foodpanda, Grab, JOCOM, Kedai Matdespatch, LazadaYoubeli dan Zalora.
Rakyat Malaysia masih boleh menikmati diskaun hebat dengan mendapatkan baucar digital di platform e-dagang yang terlibat sebelum kempen ini berakhir pada 30 September ini.


Farmasi rugi RM10,000 dipecah masuk
Oleh KOSMO!

20 September 2020, 10:09 pm
Oleh ASLIZA MUSA
TANJUNG MALIM – Sebuah farmasi kerugian kira-kira RM10,000 selepas dipecah masuk dalam kejadian di sini hari ini.
Ketua Polis Daerah Muallim, Superintendan Sulizmie Affendy Sulaiman berkata, kejadian itu dimaklumkan pemilik farmasi berkenaan kepada pekerja wanitanya pada pukul 7.30 pagi.
Katanya, pemeriksaan wanita itu di premis berkenaan mendapati mangga pintu farmasi telah diumpil manakala dua mesin juruwang dan dua buah telefon bimbit milik farmasi telah hilang.
“Siasatan mendapati terdapat kesan umpil di pintu masuk farmasi berkenaan manakala kamera litar tertutup (CCTV) dan penggera yang berada di premis itu rosak dan tidak berfungsi.
“Pemilik premis tersebut dianggarkan mengalami kerugian kira-kira RM10,000 dan siasatan lanjut kes berkenaan sedang dijalankan,” katanya di sini hari ini. -K! ONLINE


Tiga penunggang motosikal ala Superman ditahan
Oleh KOSMO!

20 September 2020, 8:32 pm
Oleh ROSLIZA MOHAMED
KOTA BHARU – Tiga remaja termasuk seorang pelajar menunggang motosikal dengan aksi ala Superman dicekup anggota polis dalam Op Motosikal dan Samseng Jalanan di Laloh dekat Kuala Krai kelmarin.
Ketua Jabatan Siasatan dan Penguatkuasaan Trafik (JSPT) Kelantan, Superintendan Mohd. Zamri Mohd. Rowi berkata, semua suspek berusia 15 hingga 19 tahun ditahan pukul 1.45 petang.
“Dalam operasi itu, kita dapati semua remaja itu menunggang motosikal dengan aksi meniarap atau ala Superman di atas motosikal dan menundukkan kepala sambil mencelah antara kenderaan lain.
“Melihat aksi itu, anggota polis trafik Ibu Pejabat Polis Daerah Kuala Krai terus mengekori suspek dalam jarak yang dekat sehingga berjaya mengecam suspek,” katanya ketika dihubungi Kosmo! sebentar tadi.
Menurut Mohd. Zamri, ketiga-tiga suspek kemudian memberhentikan motosikal di tepi jalan Lata Rek-Laloh.

Katanya, suspek masing-masing menunggang motosikal jenis Honda EX5, SYM dan Honda Wave dibawa ke balai polis untuk tindakan lanjut.
Tambah Mohd. Zamri, ujian saringan terhadap kesemua suspek mendapati mereka negatif sebarang penyalahgunaan dadah.
Kes disiasat mengikut Seksyen 42 Akta Pengangkutan Jalan 1987 dan Seksyen 28A Kanun Prosedur Jenayah (KPJ). -K! ONLINE


Lelaki dipercayai terjun jambatan
20 September 2020, 8:35 pm
Oleh SHARKAWI LONDING
MUAR – Seorang lelaki berusia 34 tahun dikhuatiri lemas selepas dia dipercayai terjun dari Jambatan Sultan Ismail 1, di sini hari ini.
Menurut jurucakap Jabatan Bomba dan Penyelamat Johor, pihaknya menerima satu panggilan pada pukul 3.42 petang berhubung seorang lelaki bernama Lim Wee Chong yang telah terjun dari jambatan tersebut.
Katanya, orang ramai yang berada di lokasi kejadian telah melihat mangsa terjun ke Sungai Muar.
“Sejurus panggilan diterima, sebanyak dua jentera dengan kekuatan 10 anggota telah dikejarkan ke lokasi bagi operasi pencarian dan menyelamat (SAR) mangsa.
“Pencarian itu dengan menggunakan kaedah surface searching di lokasi, namun sehingga kini operasi masih belum menemui mangsa berkenaan,” katanya dalam satu kenyataan di sini hari ini.

Operasi SAR akan diteruskan sehingga mangsa ditemui. -K! ONLINE


Lelaki ditahan miliki ketum, ubat batuk
Oleh KOSMO!

20 September 2020, 9:59 pm
Oleh NUR NAZLINA NADZARI
ARAU – Seorang lelaki yang sedang leka mengutip daun ketum terkejut apabila diserbu polis di sebuah rumah di Jalan Tambun Tulang, Kampung Tengah Banat di sini hari ini.
Dalam serbuan kira-kira pukul 12.10 tengah hari itu, polis turut merampas daun ketum seberat satu kilogram dan 44 botol ubat batuk.
Ketua Polis Daerah Arau, Superintendan Nanda Maarof berkata, suspek mengaku bahawa daun ketum serta ubat batuk tersebut adalah miliknya dan untuk kegunaan sendiri.
“Siasatan mendapati suspek mempunyai rekod lampau dan pernah dihukum di bawah Seksyen 30(3) Akta Racun 1952,” katanya dalam satu kenyataan di sini hari ini.
Kata beliau, lelaki terbabit didapati negatif dadah dan kes disiasat di bawah  Seksyen 30 (3) Akta Racun 1952.

Sementara itu, menurut Nanda, pihaknya turut menahan seorang lagi lelaki kerana memiliki dadah jenis methamphetamine di Jalan Jejawi di sini kira-kira pukul 11.30 pagi ini.
Beliau berkata, suspek berusia 38 tahun yang memandu kereta jenis Proton Saga ditahan unit rondaan bermotosikal kerana dilihat dalam keadaan mencurigakan.
“Hasil pemeriksaan menemui dua peket lutsinar berisi ketulan kristal disyaki methamphetamine dengan anggaran berat 2.3 gram dalam beg kecil berwarna hitam,” katanya.
Tambahnya, ujian saringan air kencing mendapati suspek positif methamphetamine.
“Suspek disiasat di bawah Seksyen 12(2) Akta Dadah Berbahaya 1952 dan Seksyen 15(1)(a) akta yang sama,” katanya. -K! ONLINE


Orang awam dakwa pesawat ringan terhempas di Tanjung Bunga
Oleh KOSMO!

20 September 2020, 8:38 pm
Oleh SAFINA RAMLI
GEORGE TOWN – Dua individu yang berada di pesisir pantai di Tanjung Bunga di sini mendakwa melihat sebuah pesawat ringan terhempas di perairan tersebut petang tadi.
Pesawat tersebut didakwa dilihat berlegar-legar di udara sebelum dikatakan terhempas ke dalam laut kira-kira pukul 2 petang.
Ketua Polis Daerah Timur Laut, Asisten Komisioner Soffian Santong berkata, pihaknya menerima laporan daripada saksi memaklumkan yang dia bersama rakannya ternampak pesawat ringan itu yang telah terhempas ke dalam laut.
“Polis bersama beberapa agensi lain telah menjalankan operasi mencari dan menyelamat di kawasan tersebut selepas menerima laporan.
“Namun, sehingga pukul 6.30 petang kami tidak menemui sebarang petunjuk atau bangkai pesawat yang didakwa terhempas,” katanya ketika dihubungi hari ini.

Terdahulu, turut tular di laman sosial Facebook mengenai dakwaan seorang lelaki yang mendakwa sebuah pesawat ringan terhempas di dalam laut.
Menurut Soffian, setakat ini pihak polis masih belum menerima laporan berhubung sebarang insiden pesawat terhempas daripada Jabatan Penerbangan Awam (DCA).
“Operasi dihentikan kira-kira pukul 7 petang berikutan cuaca semakin gelap dan ia akan disambung esok jika pihak polis mendapat maklumat terbaru mengenai kejadian tersebut,” katanya.
Dalam pada itu, beliau berkata, orang ramai yang mempunyai maklumat atau melihat kejadian itu agar tampil menyalurkan maklumat kepada pihak polis.
“Pihak polis juga memohon kerjasama orang ramai yang kehilangan ahli keluarga terdiri daripada juruterbang pesawat ringan agar tampil membuat laporan polis.
“Setakat ini kami memang tidak menerima sebarang laporan daripada keluarga mangsa,” katanya. – K! ONLINE


Sukuk Prihatin terlebih langganan
Oleh KOSMO!

20 September 2020, 9:25 pm
KUALA LUMPUR – Sukuk digital pertama negara, Sukuk Prihatin telah terlebih langganan dengan jumlah lebih RM666 juta, mencerminkan semangat rakyat mahu membantu pemulihan ekonomi negara.
Jumlah berkenaan melepasi sasaran penerbitan asal yang berjumlah RM500 juta.
Menteri Kewangan, Tengku Datuk Seri Zafrul Tengku abdul Aziz berkata, memandangkan sambutan memberangsangkan diterima daripada pemohon yang layak, kerajaan memutuskan untuk menerbitkan langganan tambahan sebanyak RM166 juta.
Jelasnya, lebihan langganan dan kejayaan penerbitan Sukuk Prihatin adalah bukti semangat dan kerjasama rakyat dalam menghadapi tempoh mencabar sekarang.
“Langganan secara online ini merupakan satu pencapaian yang membanggakan dan melakar sejarah buat sukuk digital pertama seumpamanya di Malaysia,” katanya dalam kenyataan yang dikeluarkan di sini semalam.
Sukuk Prihatin diterbitkan dengan tujuan memberi peluang kepada rakyat menyumbang ke arah usaha membina semula negara.

Dana terbitan sukuk itu akan disalurkan kepada Kumpulan Wang Covid-19 untuk pelaksanaan langkah-langkah pemulihan ekonomi seperti menambah baik kesaling hubungan di sekolah luar bandar, menyokong usaha penyelidikan penyakit berjangkit dan membiayai usahawan mikro.
Ia menawarkan kadar keuntungan sebanyak dua peratus setahun yang akan dikecualikan cukai dan dibayar setiap suku tahunan.


MKN putuskan tamat, lanjut tempoh PKPD Kota Setar
Oleh KOSMO!

20 September 2020, 9:07 pm
Oleh MOHD RAFIE AZIMI
JITRA – Keputusan sama ada Perintah Kawalan Pergerakan Diperketatkan (PKPD) Secara Pentadbiran Kota Setar akan dilanjutkan atau tidak hanya boleh diputuskan oleh Majlis Keselamatan Negara (MKN).
PKPD Kota Setar yang dikuatkuasakan sejak 11 September lalu susulan wabak Covid-19 bagi Kluster Sungai dan Telaga dijadualkan berakhir pada Jumaat ini.
Menteri Besar Kedah, Muhammad Sanusi Md. Nor berkata, tempoh PKPD tersebut juga  bergantung pada hasil ujian saringan kedua yang akan dilakukan kepada penduduk terlibat.
“Bagi pihak kerajaan negeri, kita tidak berhasrat untuk menyambung PKPD kerana hanya mereka yang tinggal di kawasan itu tahu betapa azabnya terpaksa berkurung di rumah dalam tempoh tertentu,” katanya.
Beliau berkata demikian pada sidang akhbar selepas mengadakan lawatan ke Maahad Tahfiz Darul Ulum Ar-Rahimiyah di sini hari ini yang terbakar pada Jumaat lalu dengan kerugian kira-kira RM100,000.

Kata Muhammad Sanusi, keputusan berhubung tempoh PKPD Kota Setar akan dibuat MKN berdasarkan syor Kementerian Kesihatan Malaysia (KKM) selepas meneliti hasil ujian saringan kedua tersebut.
“Keputusan muktamad lanjutan pelaksanaan perintah kawalan pergerakan tidak berada di tangan kita sebaliknya bergantung kepada keputusan ujian saringan kedua dijalankan KKM nanti,” katanya.
Tambahnya, setakat ini tiada perbincangan diadakan dengan pihak Jabatan Kesihatan Negeri Kedah berhubung perkara tersebut.
Sebelum ini, PKPD di Zon Melor, di Ambangan Heights, Amanjaya dekat sini dilanjutkan setelah ujian saringan kedua dijalankan di kawasan itu pada 9 September lalu mengesan 12 kes baharu positif Covid-19.
Dalam pada itu, Muhammad Sanusi menempelak pihak tertentu yang dilihat lebih gemar bermain politik berhubung usaha kerajaan negeri memerangi Covid-19 berbanding sama-sama menghulurkan bantuan buat mereka memerlukan.-K! ONLINE


6 PATI ditemui mati lemas
Oleh KOSMO!

20 September 2020, 9:37 pm
Oleh MASTURAH SURADI
KOTA TINGGI – Enam pendatang asing tanpa izin (PATI) warganegara Indonesia ditemui mati lemas di Pesisiran Pantai Teluk C, Bandar Penawar di sini pagi tadi.
Kejadian itu disedari orang awam pada pukul 9.40 pagi sebelum memaklumkan penemuan itu kepada polis.
Ketua Polis Daerah Kota Tinggi, Superintendan Hussin Zamora berkata, mayat yang ditemui terdiri daripada empat wanita dan dua lelaki dewasa.
Katanya, kesemua mangsa dianggarkan berusia antara 31 hingga 46 tahun.
“Mangsa dipercayai PATI dari Indonesia yang ingin masuk ke Malaysia melalui jalan laut di kawasan tersebut.

“Mereka dipercayai lemas apabila turun daripada bot pancung disebabkan ombak besar,” katanya dalam satu kenyataan di sini hari ini.
Hussin berkata, susulan itu polis dan Angkatan Tentera Malaysia (ATM) seterusnya dapat menangkap enam lelaki dewasa warganegara Indonesia dipercayai daripada kumpulan yang sama lebih kurang satu kilometer daripada tempat kejadian.
Katanya, mayat keenam-enam mangsa dibawa ke Hospital Sultan Ismail (HSI), Johor Bahru untuk bedah siasat.
“Kes ini telah diklasifikasikan sebagai kematian mengejut (SDR) manakala enam tangkapan mirgan diserahkan kepada Jabatan Imigresen Malaysia untuk tindakan lanjut,”katanya. -K! ONLINE.


Anak badak Jawa dilihat di Taman Negara Ujung Kulon
Oleh KOSMO!

20 September 2020, 8:43 pm
JAKARTA – Dua ekor anak badak sumbu Jawa yang amat jarang ditemui dilihat di sebuah taman negara di Indonesia sekali gus meningkatkan harapan masa depan haiwan tersebut yang merupakan antara mamalia paling terancam di dunia.
Anak badak sumbu itu yang terdiri daripada badak sumbu betina bernama Helen dan badak jantan diberi nama Luther, dilihat bersama induknya dalam rakaman menggunakan hampir 100 perangkap kamera.
Ketiga-tiga badak sumbu itu dilihat di Taman Negara Ujung Kulon antara Mac hingga Ogos lepas, kata pihak berkuasa dalam satu kenyataan hari ini.
Terletak di kawasan paling barat di Pulau Jawa iaitu di wilayah Banten, Ujung Kulon menjadi habitat liar terakhir badak sumbu Jawa.
Selepas bertahun-tahun populasinya merosot,  ketibaan dua anak badak sumbu Jawa itu menjadikan bilangan keseluruhan mamalia tersebut berjumlah 74 ekor.
Taman Negara Ujung Kulon merangkumi kawasan hutan seluas 5,100 hektar bersama beberapa anak sungai.

Bagaimanapun, pemerintah Indonesia sedang meninjau kawasan lain di seluruh kepulauan Jawa dan Sumatera untuk cuba memindahkan badak sumbu itu jauh daripada bahaya Gunung Krakatau. Gunung berapi aktif itu terletak tidak jauh dari Taman Negara Ujung Kulon.
“Kelahiran tersebut membawa harapan untuk kesinambungan spesies terancam ini,” kata seorang pegawai kanan kementerian alam sekitar  dikenali sebagai Wiranto. – AFP


Ular sawa dalam pam minyak
20 September 2020, 6:54 pm
KUALA LUMPUR- Orang ramai di stesen minyak Petron, Taman Melati di sini gempar apabila seekor ular sawa menyelinap masuk ke sebuah pam minyak.
Jurucakap Bomba memberitahu, Bilik Kawalan Balai Bomba dan Penyelamat Wangsa Maju menerima panggilan kecemasan pada pukul 12:37 tengah hari sebelum lapan anggota dan sebuah jentera Fire Rescue Tender (FRT) bergegas ke tempat kejadian.
“Setibanya jentera dilokasi kejadian pukul jam 12:39, didapati benar terdapat seekor ular sawa sepanjang lapan kaki berada didalam sebuah pamp minyak di stesen minyak Petron tersebut.
“Anggota Bomba telah berjaya menangkap ular tersebut pada jam 12:44. Tiada mangsa yang terlibat,” menurut kenyataan itu yang dikeluarkan hari ini.
Beberapa hari lalu tular di laman media sosial BBP Wangsa Maju menerima ‘pelawat’ seekor ular yang sesat di kawasan balai. -K! ONLINE


“No comment kerana hal peribadi” – Syamsul jawab isteri hadir ke pejabat agama
Oleh MOHD. HAIKAL ISA

20 September 2020, 5:15 pm
KUALA LUMPUR – “Maaf, ‘no comment’ kerana perkara itu hal peribadi. Itu sahaja saya boleh cakap,” demikian jawapan ringkas pelakon dan pengarah, Syamsul Yusof, 36, menjawab dakwaan rumah tangganya kini bergolak.
Status rumah tangga Syamsul dengan isteri yang juga seorang pelakon, Puteri Sarah, kini menjadi tanda tanya selepas timbul dakwaan wanita itu hadir ke Pejabat Agama Islam Daerah Gombak, kelmarin.
Kehadiran Puteri Sarah ke pejabat agama mencetuskan teka-teki mengenai status rumah tangga pasangan tersebut.
Puteri Sarah atau nama sebenarnya, Puteri Sarah Liyana Megat Kamaruddin, 35, dikatakan hadir dengan ditemani seorang wanita yang didakwa ibu mentuanya.
Difahamkan, kelibat Puteri Sarah yang berjubah dan bertudung hitam pada ketika itu menarik perhatian orang ramai yang kebetulan berada di situ apabila dia masuk ke bahagian undang-undang keluarga.
Walaubagaimanapun, tidak dapat dipastikan tujuan kehadiran pelakon yang cukup dikenali dengan drama Dunia Anita ke pejabat agama tersebut.
Ibu kepada dua cahaya mata itu juga sudah tidak mengikuti akaun Instagram suaminya.

Dalam pada itu, Syamsul kali terakhir memuat naik gambar bersama isteri dan anak-anak pada Mei lalu sementelah gambar bersama Puteri Sarah pula kali terakhir pada November tahun lalu.
Pasangan tersebut berkahwin pada 8 Mac 2014 dan dikurniakan dua cahaya mata Syaikhul Islam, 3, dan Sumayyah, 1. – K! ONLINE


Halang kemasukan PATI, PDRM gerak aset sepenuhnya
Oleh KOSMO!

20 September 2020, 7:49 pm
Oleh IVAN AMIRUL
KOTA KINABALU – Aset Polis Diraja Malaysia (PDRM) bakal digerakkan sepenuhnya dalam usaha menghalang kemasukan pendatang asing tanpa izin (PATI) ke negara ini.
Pesuruhjaya Polis Sabah, Datuk Hazani Ghazali berkata, langkah berkenaan dilaksanakan adalah sebagai persediaan awal berikutan pihaknya mendapat maklumat berkaitan wujudnya kemasukan PATI secara besar-besaran daripada negara jiran.
“Kita sedia maklum kes positif COVID-19 di negeri ini terus meningkat terutamanya membabitkan dalam kalangan PATI di pantai timur Sabah.
“Saya juga sudah berhubung dengan Komander ESSCOM untuk meningkatkan tahap keselamatan bagi menghalang kemasukan PATI ke pantai timur Sabah dan sempadan Sabah di Kalimantan.
“Semua aset di perairan kita turut akan digerakkan semaksima mungkin untuk menjalankan rondaan di sempadan selain menggabungkan kerjasama Op Benteng bersama agensi lain termasuklah Angkatan Tentera Malaysia (ATM) serta Imigresen.

“Kerjasama ini juga untuk meningkatkan kawalan keselamatan khususnya pada musim pilihan raya negeri (PRN) yang bakal tiba,” katanya dalam sidang media di Ibu Pejabat Polis Kontinjen (IPK) Sabah hari ini.
Menurut Hazani, pihaknya mendapat maklumat akan berlakunya kemasukan secara besar-besaran ke Sabah pada musim PRN dari negara jiran bagi tujuan membuat kekacauan.
“Pasukan keselamatan akan berusaha menghalang kemasukan ini bagi memastikan kelancaran PRN selain memastikan ketenteraman Sabah tetap terpelihara.
” Setakat ini, polis dan ATM giat melaksanakan kawalan di 96 pos sempadan laut dan darat di pantai timur serta Kalimantan.
“Kita akan menjalankan rondaan jarak dekat dan jauh bagi mengesan lorong tikus serta lorong gajah (laluan haram) di sepanjang sempadan negara,” katanya. -K! ONLINE


MR.D.I.Y. buka 33 cawangan baharu
Oleh KOSMO!

20 September 2020, 5:34 pm
KUALA LUMPUR – Syarikat peruncit perkakas rumah, MR. D.I.Y. membuka 33 cawangan baharu di seluruh negara pada hujung minggu lalu.
Pembukaan cawangan tersebut melibatkan 20 cawangan MR. D.I.Y., 11 cawangan MR.TOY dan dua cawangan baharu MR.DOLLAR.
Memeriahkan lagi acara pembukaan tersebut, pelanggan yang berkunjung di cawangan baharu itu pada 19 dan 20 September lalu telah menerima lebih 39,000 hadiah percuma bernilai RM900,000.

Naib Presiden Pemasaran MR. D.I.Y., Andy Chin, berkata, pihaknya menerima maklum balas positif daripada pelanggan berikutan acara pembukaan cawangan baharu pada Julai lalu dan keputusan menganjurkan acara serupa bagi pembukaan 33 cawangan baharu bulan ini.
“Konsep runcit MR. D.I.Y. berlandaskan barangan dan produk keperluan berkualiti pada harga munasabah, disokong oleh penawaran pilihan produk yang pelbagai, reka bentuk terkini dan perkhidmatan pelanggan berkesan.
“Kami tidak sabar-sabar mahu mengalu-alukan pelanggan ke cawangan MR. D.I.Y., MR.TOY dan MR.DOLLAR berhampiran mereka,” katanya menerusi kenyataan akhbar yang dikeluarkan di sini semalam.

Chin menjelaskan, pelanggan boleh membeli barangan keperluan rumah harian di MR. D.I.Y. tanpa ragu-ragu kerana kesemuanya beroperasi menurut garis panduan keselamatan Kementerian Kesihatan dan Majlis Keselamatan Negara.


Bapa ditemui mati lemas, anak masih hilang
Oleh KOSMO!

20 September 2020, 6:43 pm
Oleh NUR ALINA HASSAN
MUAR – Seorang daripada dua mangsa yang hilang ketika mencari kepah di Sungai Muar di sini ditemui mati lemas petang hari ini.
Mangsa, Zainal Jerman, 61, ditemui pada pukul 3.25 petang pada jarak satu batu nautika dari lokasi dia dilaporkan hilang.
Anak sulung mangsa, Muhammad Azizul, 36 berkata, selama lebih 30 tahun menjadi nelayan pantai, arwah bapanya sentiasa turun ke laut pada awal pagi dan lewat petang.
“Adik pula (Muhammad Azwan) memang dah biasa ikut bapa sejak hampir dua tahun ini dan sudah pandai mengemudi bot.
“Sebelum keluar sekitar pukul 12 tengahari semalam (kelmarin), kedua-dua mereka tidak menunjukkan sebarang perubahan. Cuma sedikit aneh sebab keluar pada waktu tengahari.

“Tambahan pula keadaan air agak pasang, selalu mereka akan turun mengutip kepah ketika air surut,” katanya ketika ditemui Marina Bay, Tanjung Emas, di sini berhampiran dengan lokasi kejadian.
Menurut Muhammad Azizul, dua lagi individu iaitu lelaki warga tempatan dan seorang warga Indonesia yang turut berada dalam bot ketika kejadian merupakan rakan baik kepada bapa dan adiknya.
“Lelaki berbangsa Cina itu merupakan pemborong kepah manakala awak-awak warga Indonesia adalah pembantunya. Sejak lebih sebulan ini, mereka berempat memang menaiki bot bersama kerana saya difahamkan bapa sudah biasa dengan lokasi mengutip kepah.
“Jadi, bapa dan adik akan mengemudi bot memandangkan dua rakan mereka tidak pandai mengendalikannya. Maka, rutin bapa dan adik kebelakangan ini adalah membawa rakannya itu ke lokasi tumpuan kepah sebelum mengutip hasil secara bersama,” katanya.
Meskipun terkejut dengan kejadian menimpa, namun mereka sekeluarga reda.
Kelmarin, dalam kejadian pukul 3.55 petang, pihak polis menerima panggilan kecemasan berhubung kehilangan dua beranak yang sedang mengutip kepah di Sungai Muar, di sini.
Difahamkan ketika kejadian, enjin bot dimatikan dan dua rakan mangsa yang berada di bot panik serta gagal menyelamatkan mereka.-K! ONLINE


Seorang parah, kemalangan babitkan empat kereta
Oleh KOSMO!

20 September 2020, 7:43 pm
Oleh MOHAMAD NAUFAL MOHAMAD IDRIS
KUALA SELANGOR – Seorang cedera parah dalam kemalangan membabitkan empat buah kenderaan di kilometer 47 Jalan Klang- Teluk Intan, di sini, hari ini.
Dalam kejadian kira-kira pukul 11.30 pagi, mangsa dikenali Idris Osman yang belum diketahui umurnya itu patah tulang rusuk dan dirawat di Hospital Tanjong Karang (HTK).
Ketua Polis Daerah Kuala Selangor, Superintendan Ramli Kasa berkata, kemalangan berlaku apabila mangsa yang memandu kereta jenis Toyota Vios dalam perjalanan ke Klang dari Teluk Intan, Perak.
Katanya, mangsa dikatakan gagal mengawal kenderaan sebelum melanggar pembahagi jalan dan memasuki arah bertentangan.
“Akibatnya, tiga lagi buah kereta iaitu jenis Proton Persona, Nissan Sentra dan Honda Jazz turut dilanggar mangsa.

“Mangsa yang patah tulang rusuk itu dihantar ke HTK untuk rawatan lanjut,” katanya ketika dihubungi Kosmo! di sini hari ini.
Jelas beliau, kes ini disiasat di bawah Seksyen 43(1) Akta Pengangkutan Jalan 1987. -K! ONLINE


Hong Kong sekat semua penerbangan dari Kuala Lumpur
Oleh KOSMO!

20 September 2020, 8:10 pm
HONG KONG – Suruhanjaya Penerbangan Hong Kong menggantung semua penerbangan antara bandar raya itu dan  Kuala Lumpur selama dua minggu selepas lima penumpang sebuah pesawat Cathay Dragon dari India dan melakukan transit di Malaysia disahkan positif virus Covid-19, lapor akhbar South China Morning Post hari ini.
Menurut  seorang  jurucakap Cathay Dragon, pihaknya dimaklumkan malam kelmarin oleh pihak berkuasa  kesihatan Hong Kong bahawa  lima penumpang penerbangan KA734 dari Kuala Lumpur pada Jumaat lalu  didapati positif Covid-19.
“Berdasarkan keputusan ujian saringan yang diterima, Jabatan Penerbangan Awam telah mengambil keputusan menggantung sementara kesemua penerbangan antara Kuala Lumpur dan Hong Kong sehingga 3 Oktober ini,” kata jurucakap  tersebut.
Menurutnya, lima penumpang yang disahkan positif koronavirus  itu tiba di Malaysia dari India dengan menaiki penerbangan Air India Express. Mereka kemudian menaiki  pesawat  Cathay Dragon menuju Hong Kong.
Pihak Cathay Dragon berkata, mereka telah melakukan pemeriksaan kesihatan yang ketat terhadap semua penumpang terbabit dan menjalankan proses sanitasi pesawat yang digunakan.
Pada masa sama, syarikat penerbangan itu juga akan mengesan penumpang  lain yang berada hampir dengan lima  individu  positif Covid-19 itu.

Sebulan lalu, syarikat penerbangan Air India dikenakan hukuman serupa, menyebabkan beribu-ribu rakyat India yang ingin pulang ke Hong Kong tidak dapat berbuat demikian selepas terkandas beberapa bulan di luar negara. -Agensi


52 kes Covid-19, Kluster Ara dikesan di Pulau Pinang
Oleh KOSMO!

20 September 2020, 6:16 pm
Oleh SITI A’ISYAH SUKAIMI
PUTRAJAYA – Sebanyak 52 kes baharu Covid-19 direkodkan hari ini termasuk di Kluster Ara yang dikesan di Pulau Pinang menjadikan jumlah kes positif sebanyak 10,219 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, 40 kes adalah penularan tempatan manakala 12 lagi kes import mendapat jangkitan dari luar negara.
Beliau berkata, kes indeks Kluster Ara ialah lelaki warga Malaysia berusia 44 tahun iaitu kes ke-10,024 yang dikesan positif melalui saringan di Pintu Masuk Antarabangsa Sandakan, Sabah pada 15 September lalu.
“Saringan kontak rapat telah dijalankan dan satu kes positif Covid-19 dikenal pasti semalam (kes ke-10,217) yang merupakan merupakan anak saudaranya dan telah dimasukkan ke Hospital Pulau Pinang untuk rawatan,” katanya dalam satu kenyataan di sini hari ini.
Noor Hisham berkata, kes lain dikesan di Kluster Benteng LD dengan 27 kes, dua kes daripada Kluster Selamat serta masing-masing satu kes daripada Kluster Bakau, saringan komuniti Semporna dan saringan prapembedahan di Hospital Lahad Datu.
“Kes lain ialah satu kes saringan sebelum masuk kerja dan dua kes saringan petugas kesihatan di Hospital Lahad Datu,” katanya.

Beliau berkata, tiga kes positif Covid-19 turut dilaporkan di Kedah iaitu saringan komuniti di kawasan Perintah Kawalan Pergerakan Diperketatkan (PKPD) Secara Pentadbiran Daerah Kota Setar.
Berhubung kes import, Noor Hisham berkata, 12 kes dilaporkan membabitkan tiga warga Malaysia dan sembilan warga asing yang mendapat jangkitan dari India, Bangladesh, Yaman, Rusia dan Indonesia. -K! ONLINE


522 individu ditahan ingkar PKP
Oleh MOHD RASDAN AHMAD

20 September 2020, 5:50 pm
Oleh RASDAN AHMAD
KUALA LUMPUR – Polis Diraja Malaysia (PDRM) telah menahan seramai 522 individu atas kesalahan ingkar arahan Perintah Kawalan Pergerakan (PKP) semalam.
Menteri Kanan Pertahanan, Datuk Seri Ismail Sabri Yaakob berkata, daripada jumlah itu seramai 342 individu telah dikompaun manakala 180 individu direman.
“Antara kesalahan ingkar arahan PKP termasuk aktiviti dalam pub/kelab malam (363), penjarakan fizikal (81), tidak memakai pelitup muka (36), keluar rumah tanpa alasan munasabah di kawasan PKPD (17) dan gagal menyediakan peralatan/rekod butiran diri (12).
“Kesalahan-kesalahan lain adalah keluar dari kawasan PKPD tanpa alasan kukuh (1), premis beroperasi tanpa kebenaran (5), dan tangkapan warga asing tanpa dokumen perjalanan diri (7),” katanya dalam kenyataan akhbar hari ini.
Beliau memberitahu, penguatkuasaan Operasi Benteng semalam telah berjaya melakukan tangkapan yang melibatkan 180 pendatang asing tanpa izin (PATI), lima penyeludup dan seorang tekong.

“Turut berjaya dirampas lima kenderaan darat,” jelasnya.
Pegawai penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) juga telah melakukan 772 pemeriksaan khas Pematuhan SOP Perintah Kawalan Pergerakan Pemulihan (PKPP) dan mendapati kesemua premis mematuhi SOP yang telah ditetapkan. – K! ONLINE


Susu tepung dari Ireland dirampas
Oleh KOSMO!

20 September 2020, 5:54 pm
Oleh KHAIRUL MOHD. ALI
JOHOR BAHRU – Jabatan Perkhidmatan Kuarantin dan Pemeriksaan Malaysia (Maqis) Johor berjaya menggagalkan cubaan membawa masuk susu tepung di Lapangan Terbang Antarabangsa Senai (LTAS), di sini minggu lalu.
Pengarahnya, Nur Afifah A. Rahman berkata, susu tepung yang dibawa dari Ireland itu dirampas kerana tidak memiliki permit import dan sijil kesihatan dari negara asal.
Katanya, susu tepung berkenaan seberat 3 kilogram dan dianggar bernilai RM390.70.
“Barangan dagangan itu dirampas pihak Maqis ketika pemeriksaan dilakukan di bahagian kargo LTAS, pada pukul 12.30 pagi, 13 September lalu.
“Produk itu kemudian dirampas kerana tidak memiliki permit import serta sijil kesihatan dari negara asal,” katanya dalam satu kenyataan di sini hari ini.

Tambah Nur Afifah, perbuatan mengimport susu tepung tanpa permit import daripada Maqis adalah kesalahan dibawah Seksyen 11(1), Akta Perkhidmatan Kuarantin dan Pemeriksaan Malaysia 2011 (Akta 728). -K! ONLINE


Penagih dadah bakar rumah pusaka
Oleh KOSMO!

20 September 2020, 4:54 pm
Oleh NIK NUR IZZATI HAZWANI NIK ADNAN
KEMAMAN – Hanya kerana permintaan untuk diberikan wang untuk membeli dadah ditolak, seorang lelaki dipercayai penagih dadah sanggup membakar rumahnya sendiri di Kampung Batu Putih, Kerteh dekat sini hari ini.
Perbuatan lelaki berusia 47 tahun pada pukul 10.30 pagi itu menyebabkan rumah pusaka milik keluarganya yang berusia puluhan tahun musnah terbakar.
Sebelum kejadian, suspek difahamkan telah meminta duit daripada salah seorang ahli keluarganya dipercayai untuk membeli bekalan dadah.
Dia kemudiannya mengamuk sebelum membakar rumah pusaka yang didiami bersama adiknya, Mohd. Amran Mohd. Nor, 37, selepas permintaannya itu tidak dilayan.
Sementara itu, Mohd. Amran berkata, dia bergegas dari tempat kerja sebaik dimaklumkan kebakaran berkenaan.

“Saya terkejut dihubungi salah seorang rakan memaklumkan tentang kebakaran ini. Sewaktu saya tiba, eumah kami telah hangus terbakar sepenuhnya.
“Sewaktu saya keluar bekerja pada pagi tadi (semalam), saya tengok abang saya dalam keadaan biasa sahaja,” katanya ketika ditemui Kosmo! di sini hari ini.
Mohd. Amran berkata, dia dan ahli keluarganya lain yang tinggal berdekatan telah menyerahkan abang kepada pihak polis untuk tindakan lanjut. – K! ONLINE


Bincang isu keselamatan, kesihatan di Sabah menjelang PRN, Selasa depan – Ismail Sabri
Oleh KOSMO!

20 September 2020, 5:14 pm
Oleh IVAN AMIRUL
SANDAKAN – Menteri Kanan Keselamatan, Datuk Seri Ismail Sabri Yaakob memaklumkan isu berkaitan keselamatan serta kesihatan di Sabah menjelang Pilihan Raya Negeri (PRN) bakal dibincangkan jawatan kuasa Kabinet pada Selasa depan.
Beliau berkata, mesyuarat secara mingguan memang sudah dilaksanakan pihaknya bagi membincangan masalah Covid-19.
“Ia adalah susulan peningkatan kes di Sabah menjelang PRN.
“Oleh itu, isu ini akan turut sama dimasukkan dalam mesyuarat berkenaan, Selasa ini,” katanya.
Beliau berkata demikian ketika sidang media selepas mengadakan Ziarah Kasih di kawasan Sekong hari ini.

Sementara itu, mengulas laporan berkaitan seorang Majlis Tertinggi (MT) UMNO positif ketika berkempen di Sipitang, beliau berkata, setakat ini tiada sebarang laporan rasmi diterima.
Bagaimanapun, Ismail Sabri berkata, sekiranya khabar berkenaan itu benar dan didapati positif, individu itu perlu dikuarantin di Sabah sehingga pulih sepenuhnya.
“Saya belum dapat laporan mengenai perkara itu. Jika ada, individu terbabit perlu dirawat sehingga pulih sebelum dibenarkan pulang ke Semenanjung.
“Oleh itu, saya sentiasa pesan supaya patuhi prosedur operasi standard yang dikeluarkan kerajaan,” katanya. – K! ONLINE


Warga emas meninggal ketika mencari sayur
Oleh KOSMO!

20 September 2020, 3:52 pm
Oleh ALICIA JOHNY KUEH
MIRI – Seorang warga emas yang dilaporkan hilang berhampiran Jalan Hospital di sini semalam  telah ditemui mati pagi tadi.
Menurut Pusat Gerakan Operasi Bomba Sarawak, mangsa, Razaniee Tali, 70, ditemui lebih kurang 200 meter dari pusat kawalan bomba.
“Mangsa telah dijumpai oleh unit anjing pengesan K9 polis bersama anggota bomba sekitar pukul 11.10 pagi.
“Mangsa telah disahkan meninggal dunia di lokasi kejadian oleh pegawai perubatan,” katanya dalam satu kenyataan hari ini.
Warga emas terbabit dikatakan telah keluar rumah pada awal pagi semalam ke semak berhampiran Jalan Hospital untuk mencari sayur.

Menurut anak mangsa, kebiasaannya bapanya akan balik ke rumah pada sebelah tengahari. Namun sehingga pukul 5 petang semalam, mangsa gagal kembali ke rumah.
Usaha awal anak mangsa mencarinya hanya menjumpai topi dan sayur yang ditinggalkan di tepi semak sebelum membuat laporan polis sekitar pukul 11.25 malam tadi. – K! ONLINE


Geng Mat Turbo kecundang
Oleh EDDY AQMAL MOHAMED HAMIDI

20 September 2020, 3:41 pm
GOMBAK – Tindakan sekumpulan individu yang digelar Geng Mat Turbo mencuri lembu milik seorang wanita akhirnya mengundang padah apabila kesemua mereka ditahan polis dalam beberapa siri serbuan di sekitar Pahang dan Lembah Klang kelmarin.
Ketua Polis Daerah Gombak, Asisten Komisioner Arifai Tarawe berkata, pihaknya menerima satu laporan daripada seorang wanita warga tempatan memaklumkan tentang kejadian curi lembu miliknya di Kampung Melayu Batu Arang di sini.
“Menurut wanita tersebut, dia telah dihubungi oleh seorang kenalan yang memaklumkan tentang kejadian curi lembu miliknya dan selepas membuat tinjauan ke lokasi, pengadu mendapati lima ekor lembu telah hilang malah turut menemui satu alat suntikan pada badan salah seekor lembunya.
“Wanita berkenaan turut dimaklumkan bahawa terdapat beberapa individu telah menarik lembu-lembu miliknya ke dalam dua buah kereta jenis Proton Exora dan Subaru Exiga,” katanya dalam satu kenyataan di sini semalam.
Menurut Arifai, susulan maklumat diperolehi sepasukan polis dari Bahagian Siasatan Jenayah Ibu Pejabat Polis Daerah Gombak telah melakukan tangkapan ke atas dua lelaki dan seorang wanita tempatan kira-kira pukul 4.30 petang di sekitar Pandan Indah pada 19 September lalu.
“Siasatan awal mendapati ketiga-tiga suspek terlibat dalam kes curi lembu pengadu bersama empat lagi rakan mereka yang masih bebas dan kumpulan tersebut turut terlibat dalam beberapa kes mencuri lembu di sekitar Jerantut dan Jengka, Pahang serta di Semenyih, Selangor.

“Susulan tangkapan tersebut, pihak polis seterusnya berjaya mengesan dan menahan tiga lagi suspek di sekitar Felda Mawaqr Jengka 10, Pahang, Taman Impian Ehsan, Balakong dan Pandan Indah, Selangor.
Tambah Arifai, kesemua yang ditahan berusia 20 hingga 31 tahun dan mempunyai rekod lampau berkaitan jenayah dan dadah.
“Pihak polis turut merampas sebuah kereta pelbagai guna (MPV) jenis Subaru Exiga, peralatan yang digunakan untuk mecuri lembu dan wang tunai berjumlah RM2,000.
“Kesemua suspek yang ditahan kini direman selama tujuh hari untuk siasatan lanjut dan kes kes disiasat di bawah Seksyen 379 Kanun Keseksaan,” tegas beliau. – K! ONLINE


Restart bantu bekas pesakit mental kembali bekerja
Oleh KOSMO!

20 September 2020, 5:01 pm
Oleh ZAKKINA WATI AHMAD TARMIZI
SEREMBAN – Kementerian Sumber Manusia melalui Pertubuhan Keselamatan Sosial (Perkeso) menjalinkan kerjasama dengan Jabatan Psikiatri, enam buah hospital bagi melaksanakan ‘Re-employment support, treatment and rehabilitation team (Restart).
Menteri Sumber Manusia, Datuk Seri M. Saravanan berkata, program Restart yang telah bermula sejak tahun 2017 itu adalah sebagai langkah awal bagi membantu bekas pesakit bermasalah mental yang telah pulih, untuk kembali aktif bekerja.
“Kami berharap program Restart dapat membantu pesakit ini diberikan pelbagai sokongan secara intensif termasuk menerusi portal MYFutureJobs sebelum penghujung tahun ini.
“Kementerian Sumber Manusia telah meletakkan sasaran untuk Perkeso menjalinkan kerjasama dengan semua hospital kerajaan dalam program Restart sebelum akhir tahun ini supaya lebih ramai bekas pesakit mental dapat kembali bekerja,” katanya dalam sidang akhbar selepas merasmikan Karnival Penjanakerjaya Kementerian Sumber Manusia Peringkat Negeri Sembilan di sini hari ini.
Tambah Saravanan, setakat ini sebanyak 83 orang peserta program tersebut telah dibantu dan berjaya dalam penempatan pekerjaan dengan kerjasama enam buah hospital.

“Hospital yang terlibat itu ialah Hospital Kuala Lumpur (HKL); Hospital Tuanku Ampuan Najihah, Kuala Pilah; Pusat Perubatan Universiti Kebangsaan Malaysia; Hospital Selayang; Hospital Melaka dan Hospital Tuanku Ampuan Rahimah, Klang,” katanya.
Sementara itu, menurut Saravanan, sebanyak 12,435 majikan telah membuat pendaftaran bagi insentif pengambilan pekerja sejak PenjanaKerjaya bermula pada 15 Jun 2020 sehingga 17 September lalu.
“Daripada jumlah tersebut, seramai 7,838 majikan telah membuat pengambilan pekerja. Ini menjadikan sebanyak 37,340 orang pekerja telah diambil bekerja, menerusi insiatif berkenaan.
“Di Negeri Sembilan, sebanyak 382 majikan telah mendaftar dibawah Program Penjanakerjaya dan 262 majikan telah menggaji 1,072 pekerja,” katanya. – K! ONLINE


Air Sungai Gong hitam bukan berpunca daripada pelepasan elfuen -IWK
Oleh AHMAD SHAHERMAN SHAMSURI

20 September 2020, 2:44 pm
KUALA LUMPUR – Kejadian air hitam di Sungai Gong, Rawang semalam bukan berpunca daripada pelepasan air buangan atau elfuen Loji Rawatan Kumbahan Rawang Integrated Industrial Park (GBK134) milik Indah Water Konsortium Sdn. Bhd. (IWK).
Ketua Pegawai Eksekutif (IWK), Narendran Maniam berkata, petugasnya telah mengenalpasti kemasukan buangan bukan kumbahan berwarna kuning ke dalam kebuk masuk loji yang mengakibatkan efluen di peringkat proses akhir tercemar.
Menurutnya, IWK mengesyaki terdapat pembuangan sisa secara haram yang berlaku berdekatan dengan loji sehingga bahan terbabit dapat mengalir masuk ke dalam loji.
“Petugas IWK terus menghentikan pelepasan discaj efluen dan operasi pembersihan segera dilaksanakan dan akan siap sepenuhnya hari ini.
“Kerja-kerja dos bahan kimia telah dijalankan dengan pantas bagi mengawal keadaan. Petugas kami masih memantau dan mengawal kemasukan air kumbahan ke loji terbabit,”katanya dalam satu kenyataan di sini hari ini.
Tambah beliau, loji tersebut merupakan “Oxidation Ditch (OD) Plant” yang bersambung kepada 11,106 penduduk setara, yang hanya meliputi kawasan perindustrian.

Lembaga Urus Air Selangor (LUAS) dalam satu kenyataan semalam melaporkan, air Sungai Gong menjadi warna hitam tetapi tiada bau dan disyaki disebabkan oleh pewarna.
Pada masa sama, LUAS turut menyatakan terdapat pelepasan efluen berwarna dan berbuih dari discaj efluen loji IWK.
Mengulas dakwaan LUAS itu, Narendran berkata, kenyataan itu mengelirukan orang awam dan sekali gus akan menunding jari kepada IWK biarpun punca sebenarnya mungkin disebabkan pembuangan sisa secara haram.
“Untuk makluman, loji rawatan air kumbahan hanya direka bentuk untuk merawat air kumbahan sahaja dan tidak mampu merawat bahan kimia atau sisa lain yang dilepaskan secara haram ke dalam jajaran paip pembetungan.
“IWK kecewa kerana sering menjadi sasaran mudah kepada sebarang kejadian pencemaran air seperti kejadian ini tanpa membuat pemeriksaan rapi atau melaporkan maklumat secara menyeluruh,” jelasnya.
Ujarnya, IWK sentiasa memastikan kerja-kerja operasi dan penyelenggaraan di semua 7,000 buah loji dibawah selian IWK sentiasa mengikut spesifikasi serta prosedur yang telah ditetapkan pihak berkuasa.
“Pembuangan sisa haram bukan kumbahan adalah satu kesalahan menurut Akta Industri Perkhidmatan Air 2006 (WSIA 2006),” tegasnya.- K! ONLINE


JPN belum sedia benar pemakaian tanjak untuk gambar MyKad
Oleh MOHD AZLI ADLAN

20 September 2020, 2:54 pm
KUALA TERENGGANU – Jabatan Pendaftaran Negara (JPN) masih belum bersedia untuk membenarkan pemakaian tanjak untuk gambar dalam Mykad yang merupakan dokumen rasmi warga negara.
Ketua Pengarah Pendaftaran Negara, Datuk Ruslin Jusoh berkata, kajian terperinci perlu diadakan sebelum kebenaran memakai tanjak diputuskan.
“Pemakaian songkok dan kopiah sudah lama dibenarkan tetapi tanjak, kita tengok dulu sama ada boleh atau tidak boleh.
“Buat masa ini, kita tidak bercadang untuk mengubah (prosedur operasi standard pemakaian untuk gambar dalam Mykad),” katanya selepas melancarkan kemudahan pembayaran secara elektronik (e-Bayaran) di JPN Kuala Terengganu di sini hari ini.
Beliau berkata demikian sebagai mengulas saranan Persatuan Aktivis Busana Melayu (ABM) baru-baru ini agar pemakaian tanjak dibenarkan untuk gambar dalam MyKad.
Presiden ABM, Shahrul Fadzly Mohd. Zainal dipetik sebagai berkata, tanjak juga boleh disifatkan sebagai sebahagian pakaian tradisional yang setaraf dengan songkok dan kopiah.

Ruslin berkata, JPN memerlukan masa untuk memutuskan kewajaran membenarkan pemakaian tanjak berkenaan. – K! ONLINE


Polis Tawau laksana SJR berkuat kuasa hari ini
Oleh KOSMO!

20 September 2020, 4:49 pm
Oleh IVAN AMIRUL
TAWAU – Polis melaksanakan sekatan jalan raya (SJR) di lapan lokasi sekitar daerah berkuat kuasa hari ini.
Ketua Polis Daerah Tawau, Asisten Komisioner Peter Umbuas berkata, pelaksanaan SJR berkenaan adalah sebagai salah satu inisiatif pihak berkuasa dalam usaha membendung penularan wabak Covid-19 yang kian menunjukkan peningkatan setiap hari.
“Walaupun jumlah kes awalnya hanya membabitkan tahanan dalam penjara namun kini terdapat juga kes sporadik yang dilaporkan berlaku di daerah ini.
“Situasi ini pastinya menimbulkan kebimbangan dalam kalangan penduduk setempat.
“Antara lokasi SJR adalah di Kilometer 50 Jalan Tawau-Semporna, Batu 3 Jalan Apas, Batu 2 Jalan Apas, Jalan Kuhara, Jalan Tanjung Batu dan Jalan Chong Thien Vun,” katanya menerusi kenyataan media hari ini.

Peter berkata, pihaknya juga kini melaksanakan SJR di dua lokasi lain yang menghubungkan Kalabakan-Tawau iaitu di Jalan Merotai-Kalabakan dan Road Check Point (RCP) Kalabakan.
“Operasi ini membabitkan seramai 341 pegawai dan anggota terdiri daripada Angkatan Pertahanan Awam Malaysia (APM), Jabatan Sukarelawan Malaysia (RELA), Polis Diraja Malaysia dan Angkatan Tentera Malaysia (ATM).
“Kerjasama orang awam amat diperlukan dalam memastikan kelancaran SJR sekali gus berjaya memutuskan rantaian penyebaran Covid-19,” katanya.
Terdahulu, Menteri Kanan Keselamatan, Datuk Seri Ismail Sabri Yaakob tetap menyatakan tiada keperluan perlaksanaan Perintah Kawalan Pergerakan (PKP) di Tawau dan Lahad Datu walaupun daerah berkenaan mencatatkan bilangan kes Covid-19 yang tinggi.
Ismail Sabri berkata, keputusan itu dibuat selepas mengambil kira penularan kes Covid-19 membabitkan tahanan penjara dan lokap di daerah terbabit.
Menurut beliau tidak adil sekiranya dua daerah itu ditutup memandangkan bukan semua kampung mencatatkan kes positif Covid-19.
Dalam pada itu, Ismail Sabri dalam kenyataannya sebelum ini turut melarang penutupan sekolah dan pasar di Tawau sehingga menimbulkan pertikaikan awam berikutan kebimbangan orang ramai terhadap perkembangan wabak berkenaan di daerah itu.
Beliau turut menyelar tindakan pihak berkuasa tempatan dan kerajaan negeri kerana mendakwa keputusan PKP dan penutupan operasi adalah bidang kuasa kerajaan pusat.
Bagaimanapun, arahan Ismail Sabri itu diabaikan penduduk setempat apabila orang awam mengambil inisiatif untuk tidak menghantar anak ke sekolah sejak minggu lalu atas faktor keselamatan selain langkah berjaga-jaga.
Malahan jumlah ketidakhadiran pelajar ke sekolah di Tawau dilihat semakin meningkat minggu ini.


BN sokong pesakit Covid-19 tidak dibenarkan keluar mengundi
Oleh KOSMO!

20 September 2020, 5:07 pm
Oleh IVAN AMIRUL
SEMPORNA – Barisan Nasinal (BN) menyokong kenyataan Menteri Kanan Pertahanan, Datuk Seri Ismail Sabri Yaakob berkaitan tidak membenarkan pesakit Covid-19 keluar mengundi pada Pilihan Raya Negeri (PRN) Sabah.
Pengerusi BN Sabah, Datuk Seri Bung Moktar Radin berkata, tindakan itu adalah suatu keputusan yang wajar memandangkan jumlah kes positif wabak terbabit dilihat semakin meningkat setiap hari.
“Jika ada antara pesakit ini keluar mungundi, mungkin lebih ramai rakyat kita yang takut keluar mengundi apabila tiba masanya nanti.
“Bagaimanapun, individu yang dikuarantin dan belum ada sebarang keputusan, saya berpendapat mereka wajar dibenarkan mengundi namun perlu adanya sebuah bilik khas. Itu saya setuju,” katanya.
Beliau berkata demikian ketika ditemui media ketika hadir di Pusat Daerah Mengundi (PDM) Gelam-Gelam Utara, Dewan Undangan Negeri (Dun) Sulabayan hari ini.

Sementara itu, ditanya mengenai Semporna dianggap salah satu kubu kuat Parti Warisan Sabah (Warisan), Bung berkata, perkara itu hanyalah tanggapan umum semata-mata.
“Sebetulnya tiada parti yang ada kekuatan di sini. Rakyat sudah faham cara Warisan mengurus ekonomi, dan janji mereka juga terlalu banyak tetapi tidak ditunaikan.
“Adanya calon muka baharu, saya yakin mereka boleh melakukan yang terbaik untuk memenangi hati rakyat. Kita bagi calon-calon ini peluang untuk mereka bekerja keras sehingga orang kampung pun mengenali calon.
“Sistem utamanya adalah calon-calon ini mesti dikenali oleh orang kampung dan sudah tentu jentera-jentera akan terus bergerak bagi menyokong semua calon BN,” katanya. – K! ONLINE


KSM arah JKKP siasat kes dinding parapet jatuh
Oleh KOSMO!

20 September 2020, 5:14 pm
Oleh MOHD. HUSNI MOHD. NOOR
PUTRAJAYA – Kementerian Sumber Manusia (KSM) mengarahkan pasukan penyiasat daripada Jabatan Keselamatan dan Kesihatan Pekerjaan (JKKP) Wilayah Persekutuan dan Putrajaya untuk menjalankan siasatan komprehensif susulan kejadian dinding parapet jatuh di tapak Projek Lintasan Sungai – Ulu Kelang (SUKE), petang semalam.
Timbalan Menteri Sumber Manusia, Awang Hashim berkata, pasukan itu akan mengenal pasti punca kejadian serta menentukan sama ada terdapat perlanggaran kehendak perundangan di bawah Akta Keselamatan dan Kesihatan Pekerjaaan 1994.
“JKKP Wilayah Persekutuan Kuala Lumpur dan Putrajaya telah mengeluarkan arahan serta merta untuk menghentikan sebarang aktiviti kerja pemasangan dinding parapet tersebut bagi tujuan siasatan.
“Mengikut Akta Keselamatan dan Kesihatan Pekerjaan 1994, adalah menjadi kewajipan setiap majikan untuk memastikan keselamatan, kesihatan dan kebajikan semasa bekerja semua pekerjanya mahupun orang awam,” katanya dalam kenyataan akhbar hari ini.
Katanya, majikan mempunyai kawalan penuh ke atas sebarang aktiviti di tempat kerja, membuat analisa risiko dan mengadakan kawalan risiko yang berkesan sebelum pekerja menjalankan aktiviti kerja.

Dalam kejadian kira-kira pukul 5.45 petang semalam seorang wanita warga tempatan
mengalami kecederaan ringan dan di bawa ke hospital untuk mendapatkan rawatan lanjut. -K! ONLINE


Komuniti Putrajaya kutip 80kg sampah
Oleh KOSMO!

20 September 2020, 2:13 pm
Oleh MOHD. HUSNI MOHD. NOOR
PUTRAJAYA – Lebih 80 kilogram sisa sampah berjaya dikumpulkan pada Program Hari Kebersihan Sedunia 2020 peringkat Putrajaya, semalam.
Program tahunan yang dianjurkan bersempena sambutan Hari Kebersihan Sedunia itu dijayakan oleh 170 sukarelawan daripada pelbagai agensi dan badan bukan kerajaan (NGO).
Pengurus Cawangan  Perbadanan Pengurusan Sisa Pepejal Dan Pembersihan Awam (SWCorp) Putrajaya, Muhammad Hariz Hafizuddin Zainal berkata, sebanyak 9,753 puntung rokok berjaya dikutip selain 18.66 kilogram (kg) botol plastik, 3.37 kg botol kaca, tin aluminium (3.58 kg) dan 101 pelitup muka.
Beliau berkata, sebanyak 57.8 kg pelbagai jenis sisa sampah lain berjaya dikutip pada program sama.
“Seramai 170 sukarelawan menyertai program ini terdiri daripada Trash Hero, Perbadanan Putrajaya (PPj), Konsesi Alam Flora Putrajaya dan penduduk setempat.

“Program itu berlangsung di tiga lokasi iaitu Presint 15, Presint 8 dan Presint 9,” katanya ketika dihubungi Kosmo! hari ini. -K! ONLINE


89,882 saman JPJ tertunggak di Kelantan
Oleh KOSMO!

20 September 2020, 12:38 pm
Oleh ROSLIZA MOHAMED
KOTA BHARU – Sebanyak 89,882 saman Jabatan Pengangkutan Jalan (JPJ) tertunggak melibatkan pengguna jalan raya di negeri ini sejak 10 tahun lalu.
Daripada jumlah itu, sebanyak 58,754 saman yang boleh dikompaun manakala 31,128 saman lagi perlu hadir ke mahkamah bagi tahun 2010 hingga Ogos lalu.
Pengarah JPJ Kelantan, Hanif Yusabra Yusuf berkata, saman itu melibatkan tujuh kesalahan utama iaitu tidak memakai tali pinggang keledar, topi keledar, menggunakan telefon bimbit ketika memandu dan memotong dua barisan berkembar.
“Selain itu, saman tersebut juga melibatkan kesalahan melanggar lampu isyarat, menggunakan lorong kecemasan dan cermin gelap.
“Kesalahan lalu lintas yang lain pula termasuk tiada lesen memandu, cukai jalan tamat tempoh, teknikal dan lain-lain kesalahan,” katanya dalam satu kenyataan di sini semalam.

Dalam perkembangan lain, JPJ menawarkan diskaun saman yang diperkenalkan bermula 1 Ogos berakhir 30 September ini.
Tambahnya, setakat ini, JPJ negeri berjaya mengutip hasil saman berjumlah RM 588,744 bermula 1 Ogos hingga 16 September. – K! ONLINE